Sonny Bill Williams – Figura Muslim All Blacks

Piala
Dunia Ragbi sedang berjalan di Jepun ketika ini dan seperti biasa, peminat
ragbi menyatakan sokongan tidak berbelah-bahagi kepada pasukan masing-masing
sama ada New Zealand dan Australia hinggalah tuan rumah, Jepun. Bagi peminat
All Blacks, sudah pasti nama yang meniti di bibir mereka ialah Sonny Bill
Williams yang menjadi ayam tambatan pasukan. Tetapi tidak ramai tahu bahawa
beliau juga merupakan seorang atlet Muslim yang berpengaruh di New Zealand.

Semasa ditemubual portal Now To Love, Williams mendedahkan pendedahan pertamanya terhadap Islam bermula selepas beliau bermain di Australia bersama kelab Canterbury Bulldogs. Beliau berkata, “Saya membesar sebagai seorang Kristian dan jujurnya, saya selalu merasa tidak selesa bukan dengan mesej yang disampaikan tetapi persekitaran saya. Orang-orang yang saya kenali di Australia… mereka mempunyai sejenis aura di sekeliling mereka, mereka merasa gembira, mereka tidak pernah merasa sedih… sentiasa menjemput saya… Itulah kali pertama saya mengenali Islam.”

Bagi yang mengikuti perkembangan Williams, pasti tahu kisah perpindahan kontroversinya ke Toulon pada tahun 2008 walaupun ketika itu masih memiliki kontrak dengan Bulldogs. Untuk mengelak pertelagahan ini berterusan, Toulon membayar yuran perpindahan sebanyak 300,000 paun sterling terhadap Bulldogs.

Setahun selepas itu, beliau melafazkan dua kalimah syahadah. Akuinya selepas memeluk Islam, pengetahuannya dalam soal agama agak terhad. Tetapi semua itu berubah menerusi jalinan persahabatan yang dijalin dengan sebuah keluarga penduduk tempatan berdarah Tunisia yang mengukuhkan lagi kepercayaannya terhadap Islam dan membantunya mempelajari agama.

Williams masih ingat tentang mereka dengan berkata, “Mereka merupakan sebuah keluarga dengan empat atau lima orang anak dan mereka mempunyai rumah satu bilik dan semua memilih tidur di ruang tamu. Saya menghabiskan kebanyakan masa di situ… banyak masa saya tidur di atas lantai. Rasa syukur, ketenangan, kegembiraan yang wujud dalam isi rumah berkenaan… sangat indah… itulah bagaimana saya bermula mencintai Islam.”

Pada
Mac lepas, dunia dikejutkan dengan serangan pengganas ke atas Masjid Al-Noor
dan Pusat Islam Linwood di Christchurch, New Zealand yang mengorbankan 51 orang
dan mencederakan 49 lagi mangsa. Pelaku serangan ialah seorang pelampau kulit
putih bernama Brenton Tarrant dan kini dalam tahanan pihak berkuasa sementara
menanti perbicaraan yang akan diadakan pada tahun hadapan. Tetapi insiden ini
turut menonjolkan kualiti Williams bukan saja sebagai seorang figura sukan
tetapi juga sebagai tokoh Muslim New Zealand yang berpengaruh.

Selepas
mendapat tahu insiden itu berlaku, beliau menaikkan satu rakaman video
berdurasi 64 saat di Twitter. Menerusi rakaman itu, Williams yang sebak
mengenang insiden itu mendoakan kesejahteraan mangsa yang terbunuh dalam
serangan pengganas itu dan mendoakan agar mereka ditempatkan di syurga. Boleh
lihat capaian Twitter yang mempunyai video berkenaan:

Beberapa hari kemudian, beliau menyertai umat Islam dan rakyat New Zealand lain untuk solat Jumaat yang diadakan di Hagley Park. Walaupun dikenali sebagai seorang yang pemalu, beliau mengetepikannya dengan menyatakan satu mesej penting, “Saya bangga sebagai seorang Muslim dan saya juga bangga sebagai warga New Zealand.”

Williams
turut menyelar serangan tersebut sambil menyifatkan individu yang mensasarkan
Muslim di negara seperti New Zealand sebagai kurang mempunyai kesedaran dan pengetahuan
terhadap agama Islam. Beliau turut berpandangan insiden sebegini memarakkan
lagi keinginan New Zealand untuk memerangi isu perkauman dan ekstremisme
seperti yang diterjemahkan oleh Perdana Menterinya, Jacinda Ardern. Beberapa
hari sebelumnya, Williams turut mengumumkan kerjasama dengan Projek Muslims
Around The World (MATW) untuk meraih dana bagi membantu keluarga-keluarga
mangsa yang terjejas akibat serangan pengganas Christchurch itu.

Dalam
temubual bersama portal Now To Love, beliau turut mengakui serangan Tarrant
memberi kesan kepada komuniti Muslim di Christchurch termasuk isterinya, Alana.
Williams masih ingat betapa takutnya isterinya itu selepas serangan itu
berlaku. Namun, ada satu kesan positif yang muncul dari serangan ini. Selain
menyaksikan pengukuhan perpaduan antara komuniti yang menolak elemen
ekstremisme dan pelampau kulit putih, ia turut menyaksikan ibu tercinta Lee
Williams dan rakan sepasukan kebangsaan Ofa Tu’ungafasi melafazkan dua kalimah
syahadah dua minggu selepas serangan Tarrant.

Bila ditanya reaksinya selepas mendengar berita pengislaman ibu tercinta, Williams berkata sambil mengesat air mata,”Ianya sangat, sangat istimewa. Itulah keindahan Islam apabila kita tidak terikat dengan dunia. Kita ini hanyalah penumpang yang melaluinya untuk seketika dan Insya Allah kita akan berada di bawah naungan-Nya. Dan itulah mentaliti saya sejak dulu lagi.”

Ujarnya lagi, “Saya bukanlah sempurna dan saya sendiri mempunyai kelemahan tetapi saya berusaha. Saya berusaha untuk memperbaiki diri sendiri dan saya bersyukur mempunyai seorang isteri yang cantik, anak-anak yang cantik. Ya, kita membuat kesilapan tetapi bila kita diuji, kita ada matlamat dan panduan untuk diikuti. Saya bersyukur ibu dapat melihatnya… Dia dapat melihat bagaimana ia mengubah kehidupan kami berdua.” Kami di sini yang dirujuk Williams ialah beliau dan abangnya, John yang turut memeluk Islam beberapa tahun sebelumnya.

Williams mengakui bukan mudah berada dalam sebuah komuniti yang masih bergelut memahami Islam. Tetapi itu tidak menghalangnya berusaha menunjukkan imej positif agama kepada orang lain. Tambahnya, tak kira apa fahaman atau agama yang dianuti, selagi mana ia membawa mesej positif kepada komuniti sekeliling, maka ia seharusnya diraikan kerana ia menjadikan sesebuah komuniti itu jauh lebih baik.

Williams juga turut mengajak mana-mana individu yang masih menyimpan rasa curiga terhadap agama untuk mendekati Muslim yang baik keperibadiannya. Ini kerana orang sebegini akan menunjukkan kepada individu berkenaan apa yang diajar agama bukanlah keganasan seperti yang didakyah sesetengah pihak tetapi cinta dan kasih sayang.

RUJUKAN:

1.
Harris, Dominic. (2019). Sonny Bill Williams calls for end to racism after
‘amazing’ show of love and peace. Stuff. https://www.stuff.co.nz/national/christchurch-shooting/111473647/sonny-bill-williams-arrives-in-christchurch-praises-support-for-muslim-community

2.
Land, Emma. (2019). Sonny Bill Williams’ mother and All Black teammate Ofa
Tu’ungafasi have converted to Islam. Now To Love. https://www.nowtolove.co.nz/news/latest-news/sonny-bill-williams-mother-and-ofa-tuungafasi-convert-to-islam-40912

3.
Land, Emma. (2019). Sonny Bill Williams opens up about what led him to finding
Islam. Now To Love. https://www.nowtolove.co.nz/news/latest-news/sonny-bill-williams-on-how-he-found-islam-41038

4.
Careem, Nazvi. (2019). Christchurch shooting: tearful Muslim New Zealand All
Blacks player Sonny Bill Williams sends his prayers – ‘you are all in paradise’.
South China Morning Post. https://www.scmp.com/sport/rugby/article/3001811/new-zealand-shooting-tearful-muslim-all-blacks-player-sonny-bill


Keberanian Vietnam Yang Teruk Memalukan Perancis

Kena ingat betul-betul berapa banyak anggota tentera Perancis rugi semasa berperang dengan Vietnam. 75,581 orang, punyalah ramai untuk mempertahan angan-angan imperialisme kerajaan di Paris. Apabila fikir balik, patutlah British cepat-cepat lari keluar daripada Tanah Melayu dan India. Untuk elak terkena nasib Perancis, yang selamanya menjadi bahan kutukan.

Konflik melibatkan Perancis dan Vietnam berlaku antara tahun 1946 hingga 1954. Selama tujuh tahun tujuh bulan, Vietnam cuba menghalau Perancis yang bertapak selepas kekalahan Dinasti Nguyen. Sepertimana Perancis berlaku zalim pada umat Islam di Algeria, seperti itulah mereka pada rakyat Vietnam. Semasa Perang Dunia Kedua, boleh tahan teruk Jerman membadai bumi Perancis sampai kerajaan Paris kelam-kabut meminta askar-askar Vietnam daripada bumi terjajah French Indochina.

Dalam perbincangan ni, memang ada unsur-unsur politik perihal pembentukan kerajaan. Perancis guna kerajaan republik. Vietnam juga kerajaan republik. Namun jurang antara dua republik ini tetap berbeza. Maka untuk memudahkan korang, kami cadangkan korang beli buku POLITIK UNTUK PEMULA. Dalam buku ini, semua institusi kerajaan dikupas secara santai untuk bantu memudahkan pemahaman. Link pembelian: https://bit.ly/3vK4xw5

Askar-askar ini setelah pulang ke tanah air sudah mahir bersenjata. Jadi mereka bangkit menentang French Indochina pula. Selepas Jepun angkat kaki, parti komunis yang bertapak di Vietnam cuba membina sebuah kerajaan. Namun Perancis menyelit masuk dan isytihar French Indochina kembali berkuasa. Mereka mengisytihar pula dengan cara pengeboman daripada laut yang membunuh 6,000 orang awam di Haiphong (Cirillo, 2015).

Hal yang demikian menyebabkan bermulanya Perang Indochina Pertama. Sekadar pengetahuan, Perang Indochina Kedua adalah “Perang Vietnam” antara Komunis dan Amerika Syarikat.

Vietnam Berlawan Balik

Perancis mengasak sampai pihak komunis terpaksa berundur. Namun masuk tahun 1950, pihak komunis dibawah kepimpinan Ho Chi Minh dan Vo Nguyen Giap berjaya melawan balik. Metodologi perang komunis adalah sama seperti Perang Vietnam kelak. Dengan menggunakan teknik gerila dan bumi hangis (attrition), Perancis menang dalam beberapa pertempuran sekalipun macam tidak menang. Kerana kereta kebal Perancis didapati tidak sesuai langsung untuk berperang dalam hutan Vietnam. Tentera Udara Perancis juga tidak mampu memberi sokongan daripada udara, apatah lagi ‘carpet bombing’.

Nguyen Giap juga pandai guna taktik serangan artileri dan hendap untuk melemahkan Perancis. Beberapa tahun dalam peperangan, ramai orang Perancis sendiri naik meluat dengan “perang kotor”. Masuk saja tahun 1951, Perancis mula sakit kepala. Mereka menggunakan taktik hedgehog untuk paksa Vietnam tukar strategi daripada gerila ke konvensional. Tengok macam mana Nguyen Giap serang masa Pertempuran Dien Bien Phu sudah cukup. Habis nipis barisan Perancis selepas kehilangan 14,000 anggota.

Kuat mana Perancis usaha sekalipun, Nguyen Giap mampu menandingi strategi mereka. Beliau senantiasa cuba tarik Perancis jauh daripada titik bekalan (supply point). Sebaik sahaja beliau nampak Perancis terlalu jauh daripada titik ini, barulah beliau akan serang balas. Pada 29 Oktober 1952, Perancis hantar 30,000 anggota untuk menyerang kedudukan Nguyen Giap. Pihak komunis sudah atur rancangan untuk mematahkan serangan ini. Namun Nguyen Giap masih nekad menggunakan teknik sama – serang balas apabila jauh daripada supply point.

Dan itulah punca kemenangan komunis. Ada masa Nguyen Giap gagal. Tetapi apabila beliau berjaya, memang Perancis sakit habis. Masuk April 1953, kerajaan Perancis sudah akur: “takkan mungkin perang Indo-China kita boleh menang.” Lalu mereka akur dan bersetuju untuk runding damai dalam Persidangan Geneva pada 21 Julai 1954. Cadangan mereka adalah untuk membahagikan Vietnam jadi dua republik – Utara (komunis) dan Selatan (kapitalis).

Masalah berkaitan dengan pilihan raya meledakkan percikan api baharu yang menjadi asbab Perang Vietnam dengan Amerika Syarikat pula. Sejauh mana Amerika Syarikat kaji kekalahan Perancis sekalipun, mereka tetap masuk dalam gaung sama. Perancis kalah kerana:

Dua benda ini akhirnya menimpa Amerika Syarikat. Mereka masuk berperang pada tahun 1955, dibawah pemerintahan Dwight D. Eisenhower. Bersilih ganti dengan John F. Kennedy, Lyndon B. Johnson dan Richard Nixon. Wajar dikatakan yang Kennedy, Johnson dan Nixon enggan keluar daripada Vietnam semata-mata kerana ‘untuk elak malu menjadi presiden yang berundur’ (Schmemann, 2007).

RUJUKAN:

Cirillo, R. (2015). The Shape of Battles to Come. University Press of Kentucky. Halaman 187.

Schmemann, S. (2007, September 16). Looking Back At the Shame of the Vietnamese Left Behind. The New York Times.


Pas Laluan Selamat Untuk Komunis

Sebaik sahaja selepas 31 Ogos 1957, Tunku Abdul Rahman telah mengarahkan supaya risalah ini diedarkan bermula 1 September 1957. Risalah ini digugurkan di kawasan hutan dan pinggiran-pinggiran penempatan di sekitarnya, ditujukan khusus kepada pengganas komunis dan penduduk Tanah Melayu ketika itu.

Ia merupakan risalah 2 dalam 1; pertama untuk menyebarkan hasil Rundingan Baling bilamana Chin Peng berjanji akan meletakkan senjata, keluar dari hutan sebaik sahaja Tanah Melayu telah Merdeka.

Kedua, ia berfungsi sebagai “pas laluan selamat” kepada sesiapa sahaja yang membawanya (pengganas komunis) untuk diserahkan kepada sesiapa yang akan membantu pula mereka untuk menyahut seruan “Tawaran Pengampunan Merdeka”.

Pengganas komunis yang bersetuju untuk menerima tawaran ini perlu menyerahkan atau memberitahu kedudukan senjata mereka sebelum diberi pengampunan. Mereka juga dibenarkan untuk kembali kepada keluarga dan masyarakat, menjalani kehidupan normal selagi mereka kekal taat setia kepada pemerintah dan kerajaan Tanah Melayu yang Merdeka.

Tawaran sama juga terbuka kepada mereka yang tetap tidak mahu meninggalkan ideologi dan kiblat Komunis, namun mereka ini akan dihantar pulang ke China, dengan janji oleh Tunku Abdul Rahman ini bahawa mereka tidak akan ditahan atau disoalsiasat tentang kegiatan subversif mereka di Tanah Melayu.

Risalah dan tawaran di dalamnya ini berkuatkuasa mulai 1 September 1957 sehingga 31 Disember tahun yang sama.

Tunku menyatakan bahawa barangsiapa yang masih kekal berada di dalam hutan dan mengangkat senjata, menggerekkan aktiviti subversif komunis dan Parti Komunis Malaya (PKM) selepas tamat tawaran ini adalah dengan sengaja menentang sebuah kerajaan sah Tanah Melayu yang Merdeka.

Seperkara yang menarik dan tak ramai yang tahu, pemakluman tentang Pas Laluan Selamat dalam risalah ini turut menggunakan Bahasa Shona. Ia merupakan bahasa yang dipertuturkan oleh anggota tentera dari Rhodesia Selatan, koloni British di Afrika.

Jadi maksudnya, jika ada anggota tentera Rhodesia Selatan ni didatangi mana-mana pengganas komunis atau ahli PKM yang mahu diampunkan, mereka akan faham butiran risalah yang diberikan nanti.

Ada dua unit tentera mereka yang turut menyertai penentangan terhadap Malayan National Liberation Army (MNLA), atau PKM di Tanah Melayu. Tentera dari Rhodesia Selatan ini merupakan sebahagian dari pasukan negara Komanwel, yang berkhidmat di Tanah Melayu untuk memastikan proses kemerdekaan Tanah Melayu berjalan lancar, sejak 1956 sehingga 1958.

Risalah ini jelas menunjukkan bahawa selain perjuangan bersenjata menentang keganasan Komunis dan PKM, Tunku tetap optimis dengan hasil Rundingan Baling (walaupun diketahui umum ia gagal). Beliau tetap mahu memberi peluang, memenangi hati dan fikiran rakyat, terutamanya pengganas komunis ini kembali kepada kehidupan normal, sekaligus memberi mereka peluang untuk sama-sama menyokong Tanah Melayu yang telah Merdeka.

Namun dalam kelembutan Tunku ini, beliau tetap menegaskan bahawa usaha memerangi dan operasi membasmi dan menghapuskan ancaman komunis akan tetap diteruskan tanpa henti bagi memastikan negara ketika itu terus aman selepas Merdeka.

Sejarah membuktikan bahawa Chin Peng sendiri enggan akur dan menolak tawaran ini selepas itu. Dia bersama pengikutnya, saki baki ahli PKM melarikan diri berundur ke hutan Thailand dan terus menerus melancarkan s.era.ngan, mengancam keselamatan dan kesejahteraan rakyat Tanah Melayu yang Merdeka.

Usaha mereka untuk terus memerangi sebuah kerajaan Persekutuan Tanah Melayu dan kemudian Malaysia yang sah dan dipilih rakyat bahkan diteruskan bahkan mencetuskan pula Darurat Kedua sejak tahun 1968 sehingga 1989.

Betapa ramai sekali anggota keselamatan dan orang awam yang terkorban sepanjang tempoh tersebut, membuktikan bahawa komunis dan PKM tidak pernah mahukan sebuah negara yang bebas Merdeka dan bukanlah pejuang kemerdekaan, tetapi tamak mahukan sebuah negara yang tunduk kepada pengaruh dan ideologi komunis yang mereka anuti.

Selamat Hari Malaysia!


Kekayaan Empayar Melayu Srivijaya Yang Memukau Pedagang Arab

Dari catatan pengembara-pengembara Arab/ Parsi yang pernah sampai ke Alam Melayu (Nusantara) antara abad ke- 8 hingga abad ke-10, maka kita akan mendapati mereka kagum dengan kekayaan-kekayaan dan ketamadunan yang dimiliki oleh kerajaan Srivijaya.

Ibn al-Faqih mencatatkan dalam Kitab al-Buldan bahawa antara benua India ke benua China (Alam Melayu) terdapat sebanyak 30 buah kerajaan. Raja yang paling kecil (paling miskin atau paling sengkek) memiliki apa yang dimiliki oleh Raja Arab.

Kemudian Ibn al-Faqih mencatatkan bahawa kerajaan yang paling besar di wilayah itu adalah kerajaan Srivijaya (Arab menyebutnya dengan nama Al-Zabaj). Rajanya memakai nama ‘Maharaja’ yang bermaksud raja bagi sekalian raja.

Catatan ini sezaman kerajaan Abbasiyah. Adakah Ibn al-Faqih memaksudkan bahawa raja di Alam Melayu yang paling sengkek, kekayaannya setanding kekayaan khalifah Abbasiyah?

Kalau raja paling sengkek kekayaannya setanding khalifah Abbasiyah, bayangkan pula kekayaan Maharaja Srivijaya.

Abu al-Qasim Ubaidillah bin Abdullah yang juga dikenali dengan nama Ibn Khordhabeh mencatatkan bahawa pendapatan cukai sahaja bagi Maharaja Srivijaya adalah sebanyak 200 jongkong emas sehari. Satu jongkong seberat hampir 1kg. Maknanya pendapatan Maharaja Srivijaya sehari hampir 200 kg emas.

1 kg emas harganya hari ini sekitar RM 190,000. Jika didarab dengan 200 kg bersamaan RM 38 juta. Ini bermakna sehari pendapatan Maharaja Srivijaya sekurang-kurangnya sebanyak RM 38 juta.

Ibn Khordhabeh juga menulis bahawa Maharaja Srivijaya mencampakkan jongkong-jongkong emasnya ke dalam kolam setiap hari.

Abu Zaid as-Sirafi pula menulis bahawa istana Maharaja Srivijaya terletak di atas kolam (istana terapung). Jika air kolam itu surut, maka kelihatan jongkong-jongkong emas yang berkilau-kilau disinari cahaya matahari.

Buzurg al-Ramhurmuzi pula mencatatkan bahawa pembangunan di Srivijaya sangat mengagumkan. Terdapat ramai pengurup wang iaitu lebih dari 800 pengurup wang dalam pasar di Srivijaya yang menggambarkan kekayaan penduduknya.

Pada zaman ini, negara-negara penjajah seperti England dan Belanda dipandang sebagai negara yang miskin dan tidak bertamadun (zaman gelap). Manakala Sepanyol dan Portugal masih di bawah kekuasaan Islam Andalusia.

Kemudian apabila Alam Melayu dijajah oleh barat, kekayaan nenek moyang kita telah diragut dan penjajah menggambarkan nenek moyang kita adalah bangsa yang miskin. Akhirnya, hari ini ada lagi orang percaya bahawa nenek moyang kita dulu tinggal atas pokok dan bercawat….Inilah pentingnya sejarah.

Jadi tidak ada apa nak dihairankan dengan kekayaan-kekayaan sultan Melaka seperti yang dicatatkan oleh Portugis termasuk pemilikan emas yang melimpah ruah.


ALLAH Hantarkan Nyamuk Tumbangkan Empayar Mongol

“Sesungguhnya Allah tidak malu membuat perbandingan apa sahaja, (seperti) nyamuk hingga ke suatu yang lebih daripadanya (kerana perbuatan itu ada hikmatnya), iaitu kalau orang-orang yang beriman maka mereka akan mengetahui bahawa perbandingan itu benar dari Tuhan mereka; dan kalau orang-orang kafir pula maka mereka akan berkata: “Apakah maksud Allah membuat perbandingan dengan ini?”

“(Jawabnya): Tuhan akan menjadikan banyak orang sesat dengan sebab perbandingan itu, dan akan menjadikan banyak orang mendapat petunjuk dengan sebabnya; dan Tuhan tidak akan menjadikan sesat dengan sebab perbandingan itu melainkan orang-orang yang fasik.” (Ayat 26, Surah al-Baqarah)

Ramai memandang enteng seekor serangga bernama nyamuk. Tetapi tidak ramai tahu lebih ramai orang yang kembali ke balik papan akibat penyakit bawaan nyamuk daripada akibat s3nj4ta pada abad ke-20. Kerana nyamuk juga, ia berpotensi mengubah sejarah dunia termasuk mencegah orang Mongol daripada menceroboh Eropah dengan izin-Nya pada abad ke-13.

Menjelang 1220, Empayar Mongol terbentang luas dari pesisir pantai Pasifik hingga ke Semenajung Korea dan China, di sebelah selatan ialah Sungai Yangtze dan Pergunungan Himalaya dengan Sungai Euphrates di sebelah barat. T3nt3ra Mongol boleh dianggap pelopor kepada Blitzkrieg atau p3r4ng kilat kerana meny3r4ng dan mengepung musuh mereka dengan pantas dan tanpa belas kasihan.

Pada tahun itu, Genghis Khan ingin mencapai impian Alexander the Great iaitu menghubungkan dunia timur dan barat dalam satu empayar. Untuk mencapai perkara sedemikian, angkatan Mongol dibahagi dua. Angkatan di sebelah timur akan meneruskan perjalanan ke Mongolia melalui Afghanistan dan utara India di bawah pimpinan Genghis sendiri.

Sementara angkatan Mongol di sebelah barat diarah bergerak ke Eropah Timur. Seperti yang disaksikan oleh orang awam di Baghdad, Khurasan dan Korea, angkatan Mongol meny3r4ng kota-kota Eropah Timur tanpa belas kasihan. Bukan sedikit penduduk awam dibvnvh atau dijual sebagai hamba dengan sebahagian kecil saja yang dilepaskan kembali kepada pihak musuh.

Taktik sebegini menyaksikan hampir 80% populasi sesebuah kawasan hilang sama ada dibvnvh atau ditawan dan dijual sebagai hamba. Angkatan ini kemudiannya mengintip kekuatan Hungary dan Poland sebelum mengambil keputusan drastik berundur dan menyertai angkatan Genghis yang pulang ke Mongolia.

Tidak diketahui mengapa panglima-panglima Mongol berbuat demikian tetapi sejarawan-sejarawan menelah ia berkemungkinan didorong oleh wabak malaria yang melanda angkatan berkenaan. Sudah pasti dalam laluan mereka merentasi Laut Hitam dan Pergunungan Caucasus, bilangan t3nt3ra mereka berkurangan secara mendadak akibat malaria dan pert3mpvran tanpa henti selama hampir dua dekad.

Bagi Genghis sendiri, baginda juga menderita peny4k1t malaria dari semasa ke semasa. Dan ia juga dikatakan menyumbang kepada punca kem4t1annya pada usia 65 tahun berikutan luka yang dialaminya tidak boleh sembuh dan imuniti yang lemah akibat malaria.  Baginda mangkat pada tahun 1227 dan lokasi makamnya sehingga hari ini terus menjadi misteri berikutan tindakan pihak Mongol merahsiakan lokasinya termasuklah membvnvh sesiapa saja yang mengetahui lokasi makam baginda.

Pengganti Genghis iaitu Ogedei ingin meneruskan hajat ayahandanya menakluk benua Eropah dan menjadikannya sebahagian daripada Empayar Mongol. Dari tahun 1236 hingga 1242, angkatan Mongol sekali lagi digerakkan dengan s3r4ngan ke atas timur Rusia, negara-negara Baltik, Ukraine, Romania, tanah Czech dan Slovak, Poland dan Hungary.

Angkatan Mongol tiba di Budapest dan Sungai Danube pada 25 Disember 1241. Dari situ, mereka meneruskan kemaraan ke Austria sebelum berpusing ke selatan  dan menuju ke sebelah timur (rantau Balkan). Tetapi pada tahun 1242, angkatan Mongol terus berundur dari Eropah dan tidak lagi menjejakkan kaki di benua berkenaan.

Bila diminta mengulas isu pengunduran mengejut Mongol dari benua Eropah, Perdana Menteri Britain Sir Winston Churchill menulis, “Pada satu ketika, nampaknya seperti Eropah juga akan tumbang kepada 4nc4man dari sebelah timur. Gerombolan Mongol yang g4n4s dari sebelah Asia, t3nt3ra berkuda yang digeruni bers3nj4takan panah, telah meny3r4ng Rusia, Poland dan Hungary serta mengalahkan angkatan Jerman dan Eropah lain secara mengejut di Breslau dan Buda.

“Jerman dan Austria pada ketika itu menanti masa menjadi mangsa mereka. Tetapi… pemimpin Mongol segera bergerak pulang ribuan batu ke ibu kota mereka, Karakorum… dan Eropah Barat terselamat.”

Sebabnya mudah, nyamuk. Musim bunga dan musim panas tahun 1241 dianggap luar biasa kerana amat lembap dan hujan turun pada kadar lebih tinggi daripada sepatutnya. Ini mengakibatkan kawasan padang rumput Magyar yang kering di Eropah Timur bertukar menjadi paya gambut dan habitat kegemaran nyamuk.

Ini mendatangkan masalah kepada pihak Mongol kerana padang-padang rumput sebegini menjadi sumber makanan haiwan tunggangan mereka. Cuaca lembap juga mengakibatkan busur mereka tidak dapat diselenggara berikutan gam yang digunakan tidak dapat kering seperti sepatutnya. Dan dengan cuaca sebegini, nyamuk berpesta mengejar d4r4h mangsa mereka tanpa henti.

Bila operasi mereka di Eropah berakhir dengan kegagalan, Kublai Khan mengalihkan sasaran kepada Timur Tengah pada tahun 1260. Malangnya, pihak Mongol tidak sedar mereka bakal berseteru dengan pihak T3nt3ra Salib dari Eropah dan kerajaan-kerajaan Islam yang wujud di situ. Bagi pihak Salib, kelibat angkatan Mongol dianggap sebagai pengacau manakala bagi kerajaan-kerajaan Islam, mereka tidak mahu memori Baghdad berulang kembali di wilayah kekuasaan mereka.

Memori Baghdad yang dimaksudkan ialah Baghdad mvsn4h dijarah pihak Mongol pada tahun 1258 semasa pemerintahan Mongke Khan. S3r4ngan tersebut bukan saja menyaksikan pengakhiran kekuasaan kerajaan Bani Abbasiyyah tetapi dianggap sebagai peristiwa berd4r4h yang menghantui umat Islam ketika itu. Perpustakaan Baitul Hikmah mvsn4h dijarah sementara lebih dua juta orang (sumber Arab) atau 800,000 orang awam (sumber Barat) dibvnvh.

Tetapi seperti di Eropah, nyamuk dan malaria terus menjadi 4nc4man kepada cita-cita Mongol. Ditambah dengan garison pertahanan yang kukuh, pakatan senyap Muslim-Salib dalam sesetengah situasi dan kekalahan memalukan seperti di Ain Jalut, pihak Mongol sedar cita-cita ini perlu dihentikan demi menyelamatkan empayar yang masih wujud lebih-lebih lagi selepas p3r4ng saudara tercetus antara Berke Khan dengan Hulagu Khan.

P3r4ng saudara ini tercetus selepas Berke Khan berang dengan tindakan saudaranya itu membvnvh orang awam yang tidak berdosa di Baghdad. Baginda yang ketika itu sudah memeluk Islam bersumpah akan membela agama tauhid walaupun itu bermakna melancarkan kempen agresif terhadap saudara sebangsanya sendiri. Kempen ini menjadi permulaan kepada perpecahan Empayar Mongol.

Enggan berputus asa, Kublai Khan kemudiannya beralih kepada rantau Asia Tenggara atau lebih tepat kerajaan Angkor pada dekad 1280-an. Angkor menjadi pilihan kerana kerajaan tersebut dianggap antara kerajaan yang kaya di Asia Tenggara pada ketika itu. Tetapi baginda tidak sedar, nyamuk yang menjadi penghalang cita-cita Mongol di Eropah dan Timur Tengah bakal menjadi penghalangnya di situ.

Ini kerana kerajaan Angkor melaksanakan banyak perkara termasuk pembersihan hutan dan pembinaan terusan dan saliran untuk tujuan pertanian. Ditambah dengan iklim monsun yang g4n4s dan banjir yang kerap berlaku di situ, ia menjadi tempat pembiakan sempurna untuk nyamuk. Bagi mana-mana angkatan p3r4ng, logik bagi mereka memilih musim bukan malaria untuk meny3r4ng atau berundur ke tempat lebih selamat sementara musim nyamuk reda.

Malangnya, kesilapan taktikal mudah ini dilakukan oleh Kublai di mana baginda mengarahkan angkatan Mongol meneruskan perjalanan ke selatan daripada kekal sebentar di sebelah utara sementara menunggu musim malaria reda pada 1285. Akibatnya, 90,000 orang t3nt3ra Mongol menjadi mangsa amukan nyamuk sepanjang perjalanan mereka ke selatan China dan Vietnam.

S3r4ngan dahsyat ini mengakibatkan Kublai Khan terpaksa membatalkan rancangannya menakluk kerajaan Angkor pada tahun 1288 selepas melihat 20,000 t3nt3ranya pulang ke Mongolia dalam keadaan tidak terurus. Nyamuk bukan sekadar mempercepat kejatuhan kerajaan Angkor pada tahun 1400 tetapi menjadi punca sama kejatuhan Empayar Mongol.

Empayar Mongol berpecah-belah akibat p3r4ng saudara, malaria dan siri kekalahan yang merobek kredibilitinya. Pada tahun sama Angkor tumbang, Empayar Mongol yang dianggap jelmaan impian Alexander the Great tumbang. Sesetengah wilayah yang ditadbir keturunan Mongol di Caucasus dan Crimea terus bertahan sehinggalah abad ke-18.

Siapa sangka, kerana seekor nyamuk, ia bukan sekadar menyelamatkan Eropah daripada menjadi mangsa penjarahan Mongol. Kerana seekor nyamuk juga, ia menjadi punca kejatuhan sebuah empayar yang dikata tidak boleh dikalahkan. Nyatalah tiada ciptaan-Nya yang bersifat sia-sia.

RUJUKAN:

Winegard, Timothy. (2019). Mosquito Hordes: How a Pesky Insect D3str0yed the ‘Almost’ Invincible Mongol Empire. Ancient-Origins. https://www.ancient-origins.net/history-important-events/mongol-empire-0012538


Apakah Israel Merupakan Sebuah Negara?

Semalam ramai tanya “Israel negara ke?” Sebab selama ni kita asyik dengar orang sebut “Israel negara haram” “Israel negara haram”. Memang Israel tu haram jadah, tapi dalam hubungan antarabangsa (IR), Israel masih dikira sebuah “negara” (state). Kenapa?

1. Dalam BI ada 3 istilah untuk negara: country, nation dan state. Dalam undang2 antarabangsa, istilah “state” sentiasa dipakai, dan state yang dimaksudkan sentiasa merujuk kepada “sovereign state” (negara berdaulat).

2. Untuk diambil kira sebagai “sovereign state” dalam undang2 antarabangsa, kena memenuhi 4 kriteria: (1) ada wilayah, (2) ada penduduk, (3) ada kerajaan, dan (4) diiktiraf oleh negara berdaulat yang sedia ada.

3. Kriteria ini ditetapkan menerusi Montevideo Convention on the Rights and Duties of States pada tahun 1933.

4. Negara paling kecil di dunia, Vatican City hanya sebesar 0.44 km2 (2 KLCC Park) dan ada 618 penduduk, tapi still boleh jadi negara sebab diiktiraf. Sekolah korang pun boleh jadi negara, as long as diiktiraf.

5. Berdasarkan kriteria-kriteria ini, dunia ada 205 negara. 193 daripadanya adalah ahli United Nations (UN/PBB).

6. Ada entiti seperti Somaliland (sebahagian daripada Somalia) dan Catalonia (sebahagian daripada Sepanyol) isytihar diri sebagai negara berdaulat yang merdeka daripada Somalia dan Sepanyol, tapi tidak diiktiraf, jadi bukan sovereign state.

7. Daripada 205 negara ini, 15 negara tidak diiktiraf oleh sekurang-kurangnya satu negara: Korea Selatan, Korea Utara, China, Taiwan, Armenia, Cyprus, Cyprus Utara, Israel, Palestin, Kosovo, Republik Demokratik Arab Sahrawi, South Ossetia, Abkhazia, Artsakh & Transnistria.

8. Korea Selatan tak diiktiraf oleh Korea Utara, Korea Utara tak diktiraf oleh Korea Selatan, Perancis, Jepun & Taiwan. Taiwan hanya diiktiraf oleh 15 negara. China tak diiktiraf oleh negara yang iktiraf Taiwan.

9. Tapi as long as ada 1 negara iktiraf, cukup dikira sebagai sovereign state. Contoh macam Cyprus Utara, hanya Turki saja yang iktiraf sebab ia diwujudkan oleh Turki selepas pencerobohan ke atas Cyprus pada tahun 1974.

10. Jadi kedua-dua Israel dan Palestin adalah negara. Cuma ada negara yang iktiraf Israel saja, ada yang iktiraf Palestin saja, ada yang iktiraf kedua-dua. Dalam peta bawah, warna biru iktiraf Israel saja, warna merah iktiraf Palestin saja, warna krim iktiraf dua-dua.

11. Majoriti negara di dunia (termasuk Rusia & China) iktiraf dua2 dan harap masalah antara Israel & Palestin boleh diselesaikan menerusi “Two-State Solution” di mana kedua2 Israel & Palestin ada hak untuk mendirikan negara.

12. 35 negara yang tak iktiraf Israel tapi iktiraf Palestin sahaja kebanyakan adalah negara Pertubuhan-Pertubuhan Negara Islam (OIC). Cuba & Korea Utara pun ada. Hidup Kim Jong Un!

13. Then ada yang tanya kenapa undang2 antarabangsa membenarkan Israel jadi negara sedangkan Israel merampas tanah orang Palestin?

14. Rujuk balik 4 kriteria negara. Tak ada kriteria yang kata negara tak sah kalau diwujudkan menerusi peperangan atau rampas tanah orang. In fact, kalau kita korek sejarah, kebanyakan negara diwujudkan dengan rampas hak orang.

15. UK pun diwujudkan dengan penaklukan England ke atas Scotland, Wales & Ireland. US merampas tanah Red Indians. Kalau bukan sebab penaklukan Rusia ke atas Dagestan pada tahun 1859, Khabib MMA akan dikenali sebagai orang Dagestan bukan Rusia.

16. Dulu masa ISIS bermaharajalela, scholar2 IR pernah bincangkan senario “what if” ISIS diiktiraf menjadi sebuah negara. Sebab ISIS dah ada wilayah, penduduk & kerajaan. Tinggal pengiktirafan je tak ada.

17. So kesimpulannya, secara fakta Israe adalah negara, Palestin pun negara. Tapi kita tak iktiraf Israel kerana kekejamannya terhadap Palestin. Full stop. Tak perlu triggered. Keep calm and learn IR.


Teknologi Angkasa Lepas Dalam Kehidupan Seharian

Ramai dari kita menyangka eksplorasi angkasa lepas adalah satu pembaziran yang mampu mencecah trillion dollar dan tidak membawa faedah apa pun melainkan memenuhi kemahuan para saintis yang mahu mencari jawapan mengenai alam semesta.

Namun ramai juga yang tidak menyedari bahawa disebalik gajet dan alatan yang kita gunakan seharian, ada terselit kisah yang mana ia bermula dari angkasa lepas.

Ya.

Teknologi yang kita ada sekarang kebanyakannya bermula dengan eksplorasi angkasa lepas yang mana ia memerlukan tahap kejuruteraan dan pengaplikasian teknologi tertinggi, kemudian di komersialkan untuk keperluan seharian kita.

DARI MANA IA DATANG..?

Semuanya ada ditangan anda.

Telefon bimbit pintar anda juga adalah hasil pembangunan kejuruteraan angkasa lepas. Pemproses mikro yang kini ada dalam telefon anda dan sangat berkuasa itu dahulunya digunakan untuk komputer prob penjelajah planet, stesen angkasa dan ribuan satelit.

Kamera pada telefon anda sekarang dahulunya adalah teknologi yang digunakan oleh agensi angkasa lepas untuk mengambil foto planet, dan bulan yang diteroka oleh prob angkasa lepas. Kamera tradisional sangat besar dan berat, dan foto yang ditangkap selalunya tidak memuaskan kerna imej yang diambil, dihantar menggunakan konsep faksimil – penghantaran data secara digital ketika era awal eksplorasi angkasa lepas adalah hampir mustahil.

Sehinggalah pada pertengahan 90an, para jurutera membangunkan satu bentuk teknologi yang dipanggil CMOS, atau complementary metal-oxide semiconductor yang merupakan penderia imej yang dipasang pada kamera dimana ia membolehkan saiz kamera dikecilkan tetapi kualiti imej dikekalkan dan ia boleh dikecilkan bersesuaian dengan paket data. CMOS ini juga membolehkan kamera yang dipasang pada prob penjelajah angkasa beroperasi dengan kuasa minimum.

Pembangunan teknologi CMOS pada awal millenium baharu secara komersial telah membolehkan pengunaan kamera digital pada skala kecil malah memuatkan ia pada telefon bimbit yang anda gunakan sekarang untuk membaca artikel ini lantas membentuk satu era baharu kepada teknologi telefon bimbit.

Cuba anda belek telefon pintar anda itu, pastinya ia mempunyai aplikasi penentu kedudukan seperti Google Map mahupun Waze. Malahan setiap dari anda tahu yang telefon anda mempunyai peranti GPS.

GPS – Global Positioning System. Dahulunya ia digunakan oleh angkatan bersenjata Amerika Syarikat untuk kegunaan ketenteraan (dan ia masih digunakan sehingga hari ini) bagi tujuan menentukan kedudukan aset tentera mereka – dari ketua platun hinggalah pesawat pengebom dan kapal selam nuklear. GPS merupakan jujukan kelompok 31 buah satelit pada kedudukan geo-stationary yang menghantar isyarat kepada penerima di Bumi, membolehkan individu ataupun battalion kereta kebal mahupun skuadron pesawat pejuang mengetahui kedudukan sebenar mereka berdasarkan latitud dan longitud dengan ketepatan sehingga sentimeter.

Kini aplikasinya tidak terhad kepada operasi ketenteraan. Anda sendiri menggunakan GPS yang isyaratnya dipancarkan oleh menara-menara telekomunikasi yang mempunyai antena penerima isyarat satelit untuk membolehkan anda bertemu orang tersayang di tempat yang paling sukar untuk di capai di Kuala Lumpur. Industri minyak dan gas menggunakan GPS bagi menentukan kedudukan pelantar minyak, pengaplikasiannya juga sangat meluas pada kapal-kapal sokongan pelantar minyak yang menggunakan sistem penentu kedudukan dinamik khusus untuk kerja-kerja pemasangan pelantar kapal heavy lifter, pemasangan paip oleh kapal-kapal pipelayer, malahan kapal-kapal komersial yang berlayar dilautan lepas mempunyai antenna penerima isyarat GPS yang menerima secara terus isyarat dari satelit – membolehkan pegawai navigasi mengetahui kedudukan kapalnya dengan tepat. GPS juga digunakan oleh kalangan jurutera sektor pembinaan – mereka menggunakan penentu kedudukan laser (juga hasil penciptaan untuk penerokaan angkasalepas) bersama-sama GPS untuk meletakkan struktur konkrit MRT, seksyen jambatan Sultan Halim Muadzam Shah, seksyen jambatan kedua yang menghubungkan Singapura dan Gelang Patah dan lain-lain projek kejuruteraan awam mega yang memerlukan ketepatan tinggi dan julat ralat yang minimum.

Dari GPS ini juga terhasil lebih banyak jujukan satelit penentu kedudukan seperti GLONASS yang dibangunkan Russia, COMPASS (Beidou) yang dibangunkan oleh Republik Rakyat China dan IRNSS yang dibangunkan oleh Republik India.

Kedapatan jumlah jujukan satelit navigasi yang semakin bertambah ini membuka lebih banyak peluang kepada orang awam untuk memperkaya dan memperkasakan pengunaan sistem penentukedudukan global ini sehingga skala mikro.

Dengan menggabungkan aplikasi seperti google map dan kedudukan latitud / longitud, anda kini boleh menyebarkan kedudukan kedai makan baharu anda kepada masyarakat awam di media sosial, atau anda kini dapat memantau dengan lebih tepat jarak dan kedudukan anda sewaktu berbasikal atau berjogging – lengkap dengan masa ketibaan dan barangkali laluan alternatif, malah lokasi dimana tempat lepak yang hip untuk anda singgah sepanjang laluan tersebut untuk anda singgah dilain waktu.

Siapa sangka telefon yang ada pegang setiap hari itu mempunyai sekelumit hasil pembangunan teknologi angkasa lepas, yang asalnya diguna untuk mencerap jagat raya tetapi kini anda gunakan untuk aktiviti harian.

Dari cermin mata dengan kanta yang tahan calar, kepada kasut sukan, makanan dan ubatan, alat penapis air dan panel suria – banyak diantaranya terhasil ekoran penjelajahan angaksa lepas.

Kanta tahan calar sebagai contoh, yang kini sangat meluas pengunaannya pada cermin mata (samada rayban aviator yang anda simpan di kompartmen kereta anda – atau cermin mata untuk anda yang rabun) asalnya adalah teknologi yang mengaplikasikan pengunaan lapisan tahan calar yang disadur pada cermin pos pemerhati di stesen angkasa, lensa kamera untuk prob angkasa, modul kaca bagi eksperimentasi nir graviti dan juga pada visor sut angkasa.

Siapa sangka telefon pintar anda sendiri mempunyai lapisan tahan calar yang asalnya datang dari teknologi angkasa lepas.

Malah alatan yang paling tidak disangka, seperti penapis air yang mana kedapatan sekarang ada yang mampu menapis air kotor yang tidak boleh diminum kepada air bersih tanpa perlu memasak atau menggunakan bahan kimia dan telah banyak membantu negara-negara miskin yang tidak mempunyai sumber bekalan air bersih mengatasi masalah penyakit kolera dan lain lain penyakit bawaan air.

Jika anda ke hospital, anda akan perasan akan adanya sistem CAT scan dan sistem MRI yang kini digunakan secara meluas untuk mengenal pasti kehadiran tumor atau ketumbuhan didalam badan, menghasilkan imejan bahagian dalaman tubuh tanpa perlu melakukan pembedahan dan sekaligus memudahkan diagnosis keatas pesakit.

Jika anda pernah menjalani ujian CT dan MRI, ingat bahawa satu ketika dahulu sistem sedemikian tidak pernah wujud dan kebergantungan sektor kesihatan hanya pada imejan sinar X.

Bagaimana teknologi angkasa lepas boleh mewujudkan satu sistem imejan untuk sektor kesihatan yang membolehkan para petugas kesihatan, jururawat dan doktor mengenalpasti dan membuat diagnosis keatas pesakit dengan alatan ini..?

Ia bermula dengan satu teknologi yang dipanggil Digital Image Processing (DPI) yang awalnya digunakan untuk tujuan mencerap permukaan bulan. Ya teknologi yang asalnya diguna untuk mencerap dan melaksanakan pemetaan keatas permukaan Bulan kini berada di hospital-hospital pakar, dan digunakan secara meluas didalam radas pengimbas CT dan MRI yang mana tubuh pesakit yang diimbas dengan resonans magnetik bagi MRI dan pancaran sinaran x yang mengaplikasikan konsep perkiraan tomografi, yang mana imejan yang dihasilkan tadi mengalami proses pendigitalan, membolehkan keadaan bahagian dalam tubuh, organ-organ dalaman, struktur tulang dan saraf serta tisu dan otot boleh dilihat dan didiagnosis dengan lebih baik.

Selain DPI yang teraplikasi pada pengimbas CT dan MRI, teknologi yang digunakan diangkasa lepas juga kini digunakan untuk menghasilkan anggota badan prostetik yang lebih dinamik dan menyerupai pergerakan tubuh badan yang sebenar.

Satu ketika dahulu, anggota badan prostetik seperti tangan dan kaki palsu hanyalah semata-mata satu kelongsong kosong berbentuk tangan atau kaki, tanpa ada keupayaan pergerakan. Namun kewujudan teknologi bahan penyerap kejutan dan pengunaan sistem myoelektrik dan neurokognitif yang semakin maju membolehkan orang kelainan upaya akibat kehilangan anggota tubuh dapat kembali merasai kehidupan biasa dengan anggota prostetik yang lebih maju, lengkap dengan soket dan sesendi yang pergerakannya dihubungkan secara neural dan dibantu motor dan komputer.

Lengan robotik kini menjadi pengganti lengan prostetik kaku, injap hidraulik yang dikawal pemproses mikro kini membantu pergerakan anggota tubuh dan aktiviti yang satu ketika dahulu dianggap mustahil untuk dilakukan oleh orang kelainan upaya kini boleh dilaksana dengan keupayaan yang setaraf dengan manusia sempurna. Malahan sudah tiba masanya untuk kita mengucapkan selamat tinggal kepada kerusi roda.

Eksperimen keatas sel dan bakteria dalam keadaan nir graviti di stesen angkasa lepas antarabangsa juga telah banyak menemukan penawar kepada penyakit. Eksperimen berkenaan tahap keberkesanan antibiotik di angkasa lepas (AES-1) ini dijalankan di stesen angkasa lepas antarabangsa dimana ia memperlihatkan kesan antibiotik keatas bakteria E.Coli dalam keadaan nir graviti dan perubahan sifat mutasi bakteria dalam keadaan nir graviti bagi mengetahui cara menangani mutasi yang menyebabkan antibiotik tidak berkesan.

Eksperimen lain seperti EDOS dan EDOS-2 pula adalah eksperimen yang melibatkan proses mengesan osteoporosis pada peringkat awal dalam menentukan bentuk senaman dan pemakanan serta prosedur baharu yang lebih efektif dalam menangani osteoporosis.

Eksperimen biologi dan bioteknologi yang disebutkan diatas hanyalah sebahagian dari ratusan lagi eksperimentasi dalam keadaan nir graviti yang telah membawa kepada banyak perubahan dari segi perawatan dan pencegahan penyakit yang lebih efektif.

Perikanan, pertanian dan perladangan juga banyak mendapat manfaat dari teknologi angkasa lepas dari segi menerapkan praktis pertanian yang efektif menerusi penderiana jauh dan geospatial.

Sistem pengurusan pertanian berasaskan geospatial merupakan suatu sistem mantap yang membolehkan semua maklumat digital yang didapati daripada pembekal imej yang berbeza dapat diproses dan dianalisiskan oleh pakar pemprosesan imej dan pakar bidang pertanian seperti agronomis.

Setiap tanah tanaman pertanian komoditi mempunyai sifat yang berbeza, justeru itu, sistem pengurusan geospatial hanya membantu dalam pemprosesan data sahaja dan sebarang keputusan hanya boleh ditafsirkan dengan pertimbangan daripada pakar pakar.

Di antara kebaikan yang ketara dalam sistem geospatial adalah pengunaan data semasa (current data) yang dibangunkan oleh sistem GIS.

Menerusi imej yang diperoleh daripada satelit remote sensing, teknologi tersebut boleh diaplikasikan mengikut kepelbagaian kegunaan khusus untuk dimanfaatkan kepada negara serta keperluan masyarakat.

Aplikasi penderian jauh dalam pertanian merupakan satu teknik maju dalam pengurusan dan perlaksanaan sistem geospatial untuk meningkatkan hasil pertanian di samping dapat mengurangkan kos-kos berkaitan.

Kaedah tersebut boleh dilakukan melalui beberapa faktor yang diperoleh menerusi penggunaan teknologi terkini.

Ini termasuk pemantauan situasi semasa keadaan tanah pertanian, perincian data atau maklumat berkenaan jenis pertanian yang bersesuaian mengikut kesuburan tanah, sistem perairan, topografi bentuk muka bumi, data-data maklumat informasi geografi, imej penderiaan jauh dan mekanisme pengurusan.

Pengaplikasian cerapan sumber air, pengurusan kawasan ragut bagi ternakan ruminan, pemerhatian dan pengurusan tanaman ladang bagi mengelakkan ketandusan, pengairan dan saliran melalui penderiaan jauh banyak membantu petani dan peladang dalam menentukan waktu tuaian hasil, waktu untuk pembajaan dan pengairan serta dapat mengenalpasti kesesuaian bentuk muka bumi bagi menentukan lokasi penanaman.

Sektor perikanan juga mendapat manfaat yang baik dari pembangunan teknologi angkasa, terutamanya dari segi cerapan cuaca dan cerapan arus lautan bagi menentukan lokasi pembiakan ikan yang mana ia terkait dengan kesan perubahan iklim serantau.

Cerapan cuaca yang tepat dan mudah di terima pakai oleh kalangan nelayan juga sedikit sebanyak membantu mereka menentukan waktu yang sesuai untuk keluar menangkap ikan, waktu untuk menghindar ribut serta membolehkan mereka secara tepat menentukan lokasi yang selamat atau lokasi yang terdedah kepada bahaya gelombang dan ribut sewaktu penangkapan ikan.

Kesimpulannya, penerokaan angkasa lepas bukan semata-mata berkaitan mencerap planet dan bintang atau menjelajah duni baharu, tetapi ia juga berkaitan pengaplikasian teknologi canggih untuk kegunaan harian bagi memperbaiki taraf hidup.

Bayangkan satu hari nanti kita tidak lagi perlu bergantung kepada bahan api fosil untuk menjana elektrik, dan setiap rumah mempunyai panel suria berkapasiti tinggi tetapi berkos rendah – hasil dari pembangunan panel suria pada prob angkasa, satelit dan stesen angkasa yang mana anda tidak lagi perlu membayar bil elektrik seperti sekarang. Bayangkan sel bateri kompak yang mampu menyimpan kuasa elektrik untuk jangka masa lama – sehingga mampu mengerakkan motor elektrik pada kenderaan, menjana elektrik untuk kediaman tanpa perlu mewujudkan grid voltan tinggi. Bayangkan ubatan dan prosedur perubatan yang lebih efisien untuk merawat penyakit seperti kanser yang selama ini sukar dipulihkan.

Banyak lagi penemuan dan pembangunan teknologi masa depan yang boleh kita terokai untuk memperbaiki kehidupan kita.

Ini adalah sekelumit dari ratusan ribu alasan kenapa kita perlu meneroka angkasa lepas kerana teknologi yang dibangunkan disana akhirnya akan diaplikasi untuk kegunaan harian kita.

Sedangkan tilam dan tapak kasut anda sendiri mempunyai asal usul bermula di angkasa lepas.

Ini adalah antara sebab mengapa penerokaan angkasa adalah sangat penting. Bukan semata-mata untuk prestij, bukan semata-mata untuk penguasaan jagat raya, tetapi berperanan memajukan kita.

FJ


Bantuan Untuk B40 Dan Hierarki Keperluan Maslow

Tahukah anda, hierarki keperluan Maslow pertama kali diteorikan oleh Abraham Harold Maslow (A.H. Maslow) di dalam kertas kajian “A Theory of Motivation”.

Kertas kajian ini telah dipetik sebanyak 32,712 kali dan Maslow telah menjadi dalam kalangan 10 orang ahli psikologi yang paling banyak dipetik kajiannya pada abad ke-20.

Dalam kertas kajian tersebut, Maslow menyatakan bahawa keperluan fisiologi (makanan, air, tempat tinggal, pakaian, dll) — keperluan asas — merupakan keperluan paling kuat daripada mana-mana keperluan.

Apabila seorang individu kehilangan segalanya, keperluan fisiologi adalah apa yang individu itu cari berbanding keperluan lain. Individu itu lebih lapar di perut, berbanding lapar untuk mencari cinta, cita-cita dan pelbagai kehendak lain.

“If all the needs are unsatisfied, and the organism is then
dominated by the physiological needs, all other needs may
become simply non-existent or be pushed into the background.

It is then fair to characterize the whole organism by saying
simply that it is hungry, for consciousness is almost completely preempted by hunger. All,capacities are put into the
service of hunger-satisfaction, and the organization of these
capacities is almost entirely determined by the one purpose
of satisfying hunger.”

— A. H. Maslow

Orang miskin apabila dapat duit, benda pertama mereka buat adalah gunakan duit itu untuk memenuhi keperluan asas. Mereka tak cari benda lain. Malah, tak terlintas pun sebarang jenis kemewahan apabila menerima duit yang tak banyak mana pun.

Bagi orang kaya pula, mereka mempunyai motivasi macam orang miskin juga cuma motivasi mereka berbeza kerana motivasi mereka berada di tangga yang berbeza.

Pada waktu orang miskin berada di tangga paling bawah, orang kaya mungkin sedang berada di tangga kedua. Pada musim wabak ini, mungkin mereka bimbang keselamatan mereka (sumber kekayaan, keselamatan pada kewangan) terjejas.

Tak betulah kalau orang miskin dapat duit sikit terus nak beli Iphone 11. Dapat duit yang tak seberapa terus nak jadi kaya sedangkan mereka kena fikir perut dulu.

Saya faham juga perasaan orang yang berbisnes ini apabila keselamatan mereka terjejas akibat wabak. Cuma itulah, agak melampau apabila dengki pada orang miskin sedangkan makanan atas meja pun belum tentu dapat sedangkan keperluan fisiologi orang kaya ini sudah dipenuhi.


Mengapa Perang Khandak Disebut Dalam Takbir Raya?

Bagi meraikan kehadiran Syawal, malam dan pagi Aidilfitri akan dimeriahkan dengan takbir raya. Tetapi tidak ramai perasan, terdapat satu perang besar yang disebut di dalamnya iaitu Perang Khandak.

Peristiwa perang ketiga dalam sejarah Madinah ini termaktub di dalam lafaz:

صَدَقَ وَعْدَهُ وَنَصَرَ عَبْدَهُ وَهَزَمَ الْأَحْزَابَ وَحْدَهُ

“Allah SWT telah membenarkan janjinya, membantu hambanya, dan mengalahkan pakatan al-Ahzab dengan sendirinya.” (Riwayat Muslim)

Menurut al-Imam al-Nawawi, perkataan Ahzab di dalam lafaz takbir ini merujuk kepada Perang Khandak atau dikenali juga dengan Perang Ahzab.

Menurut Imam al-Nawawi:

والمراد بالأحزاب الذين اجتمعوا يوم الخندق وتحزبوا على رسول الله

“Dan yang dimaksudkan dengan al-Ahzab (di dalam lafaz ini) ialah mereka yang berpakat di dalam Perang Khandak untuk memerangi Rasulullah s.a.w”. (al-Nawawi, Sharh Muslim)

Secara ringkas, perang yang berlaku pada Syawal dan Zulkaedah tahun kelima Hijrah ini dicetuskan oleh hasutan sekumpulan pemimpin Yahudi Bani Nadhir dan Bani Qainuqa diketuai Huyai bin Akhtab. Kedua-dua kabilah Yahudi ini menetap di Khaibar selepas diusir dari Madinah susulan beberapa insiden antara mereka dengan umat Islam beberapa tahun sebelumnya.

Selepas Negara Islam Madinah (NIM) mengalami kekalahan dalam Perang Uhud dua tahun sebelumnya, pihak Yahudi melihat ini peluang terbaik untuk membalas dendam. Bagi musyrikin Makkah yang diterajui Abu Sufian bin Harb, ini juga peluang untuk menghapuskan NIM sebelum mereka kembali mengumpul kekuatan dan mengancam kedudukan pihak musyrikin di Makkah.

Menerusi pakatan yang dirujuk sebagai Ahzab ini, 10,000 tentera dikumpul membabitkan pihak musyrikin Makkah dan sekutu-sekutu dari beberapa kabilah Arab seperti Bani Ghatafan, Bani Sulaim dan Bani Shuja. Bagaimanapun, rancangan ini dihidu oleh Bani Khuzaah yang mempunyai hubungan kekeluargaan dengan Nabi s.a.w. Lantas, mereka mengutus sekumpulan penunggang kuda untuk bergerak ke Madinah dan mendedahkan rancangan ini kepada baginda.

Selepas mendapat tahu angkatan perang Makkah bakal tiba dalam tempoh seminggu, satu mesyuarat diadakan bagi membincangkan strategi mendepani mereka. Dua cadangan dikemukakan iaitu pertempuran secara berdepan (Perang Badar) dan berkubu dalam Madinah tetapi kedua-duanya ditolak.

Akhirnya, seorang sahabat Nabi s.a.w bernama Salman al-Farisi r.a mencadangkan parit atau khandak digali sebagai strategi pertahanan. Menurut beliau, taktik sebegini biasa digunakan oleh tentera Parsi semasa peperangan. Walaupun ia dianggap asing oleh orang Arab, hakikatnya taktik ini sudah diketahui oleh orang Arab Ghassan di Thannuris pada 527 Masihi – 43 tahun sebelum kelahiran Rasulullah s.a.w.

Parit pertahanan digali sekitar Madinah dan berjaya disiapkan dalam tempoh enam hari. Semasa usaha penggalian inilah, umat Islam dijanjikan penaklukan ke atas Rom dan Parsi termasuk penaklukan Constantinople. Walaupun orang munafik menggelakkan janji Rasulullah s.a.w itu, ia menjadi kenyataan semasa era Khulafa’ Ar-Rashidin dan Mehmed II dari Empayar Turki Uthmaniyah.

Bagi memastikan pihak musuh tidak mendapat kelebihan, semua hasil tanaman Madinah telah dituai lebih awal. Ini menjamin bekalan makanan sentiasa ada bagi penduduk kota Madinah semasa ia dikepung oleh pakatan al-Ahzab. Dengan Yahudi Bani Quraizah komited terhadap Piagam Madinah pada peringkat awal, ia tidak menjadi satu isu.

Justeru, tidak hairanlah apabila pihak musyrikin Makkah tiba di Madinah pada Januari 627 Masihi, mereka berdepan kesukaran untuk melepasi parit yang digali. Beberapa pahlawan terkemuka seperti Ikrimah bin Abu Jahal dan Amru bin Abdul Wud mencuba nasib dengan menyeberang dan bertempur dengan pihak NIM.

Bagaimanapun, kesudahannya ialah mereka dipaksa berundur atau dibunuh dalam kes Amru bin Abdul Wud. Amru mencabar NIM untuk berlawan sekaligus mendorong Nabi Muhammad s.a.w menghantar Ali bin Abi Talib r.a sebagai lawannya. Pertempuran sengit tercetus antara kedua-duanya tetapi pada akhirnya, ia memihak kepada Ali r.a. Pihak musuh yang panik segera berundur kembali ke kedudukan mereka.

Terdesak, Huyai berunding dengan ketua Yahudi Bani Quraizah, Kaab bin As’ad. Pada awalnya, ia tidak dilayan atas alasan Kaab masih setia kepada Piagam Madinah – satu perkara yang dicabuli dua kabilah Yahudi yang kini menetap di Khaibar. Selepas dipujuk rayu termasuk kesediaan Huyai untuk kekal bersama mereka, barulah Yahudi Bani Quraizah bersedia untuk mengkhianati NIM.

Berita pengkhianatan Bani Quraizah mula tersebar sebagai khabar angin. Bagi mengetahui perkara itu benar atau tidak, Nabi s.a.w mengutus Saad bin Muaz dan Saad bin Ubadah r.a. Ternyata apa yang dibimbangi benar-benar berlaku. Walaupun diingatkan tentang nasib yang menimpa Bani Qainuqa dan Bani Nadhir oleh dua sahabat Nabi itu, Bani Quraizah terus berdegil dan mencaci Rasulullah s.a.w.

Bagi mengelak moral tentera NIM terjejas, 400 orang tentera (100 tentera infantri dan 300 tentera berkuda) diarah mengawal keselamatan Madinah. Rasulullah s.a.w juga dengan licik mengadakan rundingan dengan sekutu Ahzab, Bani Ghatafan dengan tujuan memecahkan pakatan musyrikin itu. Sebagai tukaran kepada kesediaan mereka untuk berpaling tadah, mereka akan diberi sebahagian hasil tanaman Madinah.

Walaupun perjanjian tersebut pada dasarnya sudah dipersetujui, Nabi s.a.w mengadakan rundingan dengan pemimpin-pemimpin Ansar termasuk dua Saad (Saad bin Muaz dan Saad bin Ubadah r.a). Kesemua mereka menolak rundingan tersebut sekaligus perjanjian yang didraf sebelum ini dibatalkan. Tetapi dengan kesediaan mereka berunding, ia sudah mula mencetuskan pergolakan dalaman dalam kalangan pakatan Ahzab.

Situasi pakatan Ahzab terus diburukkan dengan kenyataan-kenyataan berhelah seorang sahabat bernama Nuaim bin Mas’ud r.a. Nuaim yang telah memeluk Islam secara rahsia melagakan Bani Quraizah dan pihak Quraisy Makkah dengan menggambarkan kedua-duanya sebagai pengkhianat.

Bagi memastikan perkara itu tidak berlaku, beliau menasihati kedua-dua pihak mendapatkan tebusan sebagai jaminan perkara itu tidak berlaku. Perkara sama turut dinyatakan kepada puak-puak Arab lain yang ikut berperang bersama pihak Quraisy Makkah.

Kenyataan berhelah Nuaim mencetuskan huru-hara dalam kalangan pakatan Ahzab. Abu Sufian yang naik minyak melabel Huyai sebagai pengkhianat. Bimbangkan keselamatan nyawanya, pemimpin Yahudi Bani Nadhir itu melarikan diri dan berlindung dalam kubu-kubu Bani Quraizah. Tatkala itu, tuduh-menuduh antara semua ahli pakatan Ahzab terus berlarutan.

Tetapi pukulan maut kepada pakatan Ahzab ialah ribut pasir yang diutus Allah s.w.t melanda kem mereka. Ini mengakibatkan khemah-khemah mereka tercabut dan mereka kesejukan kerana ketiadaan api dan tempat berlindung. Selepas 20 malam mengepung Madinah, Abu Sufyan mengarahkan pengunduran dibuat walaupun dibantah oleh Ikrimah. Menjelang pagi 24 Januari 627, pihak musuh telah berundur dari Madinah.

Walaupun Perang Khandak telah berakhir, pengkhianatan Yahudi Bani Quraizah masih perlu ditangani. Lantas, veteran Khandak diutus ke kubu-kubu Bani Quraizah dan dikepung sehingga mereka menyerah kalah. Pada awalnya, kabilah Aus dari pihak Ansar meminta agar Bani Quraizah diberi belas kasihan berikutan status mereka sebagai bekas sekutu kabilah berkenaan.

Lantas, ketua mereka, Saad bin Muaz r.a diminta menjadi hakim bagi menentukan nasib mereka. Sebelum beliau kembali menghadap Ilahi, beliau memerintahkan kaum lelaki dibunuh dengan wanita dan kanak-kanak dijadikan sebagai tawanan perang seperti dinyatakan dalam kitab Taurat.

Mungkin ada menyifatkan penghakiman sebegini bersifat keras. Tetapi bagi sahabat Nabi s.a.w itu, ia berpadanan dengan apa yang diketahuinya tentang Taurat terima kasih kepada hubungan dengan orang Yahudi selama bertahun-tahun sebelum menganut Islam.

Selain itu, ia juga merupakan amaran keras kepada orang lain bahawa pengkhianatan sebegini tidak akan berakhir dengan baik. Ini selepas mengambil kira insiden-insiden membabitkan Bani Qainuqa dan Bani Nadhir. Kedua-duanya sebelum ini diberi belas kasihan selepas campur tangan pemimpin orang munafik, Abdullah bin Ubai. Jika diberi ruang seperti sebelumnya, sudah pasti mereka akan terus menjadi duri dalam daging kepada NIM.

Antara yang terkesan daripada keputusan Saad r.a ialah Huyai. Sebelum dihukum mati, beliau tidak menyatakan rasa kesal kerana menentang baginda dan menyifatkan apa yang berlaku sebagai malang buat Bani Israel. Setelah itu, beliau dihukum mati. Ironinya, puteri Huyai iaitu Safiyyah binti Huyai kemudiannya bergelar Ummul Mukminin (isteri kepada Rasulullah s.a.w).

Kemenangan umat Islam dalam Perang Khandak melonjakkan panji tauhid ke aras lebih tinggi. Ini mendorong kabilah-kabilah Arab tidak lagi memandang enteng NIM dan mendorong mereka mengadakan perjanjian bersama NIM. Kemenangan ini juga turut melunturkan prestij musyrikin Makkah dan mendorong ramai musyrikin Makkah memeluk Islam di kemudian hari.

Takbir raya yang kita laungkan hari ini bukan saja merupakan manifestasi kemenangan umat Islam di medan Khandak. Dengan melaungkannya, kita juga menyemarakkan amalan sunnah baginda semasa menyambut Aidilfitri.

RUJUKAN

Al Husni, A.B. (1998). Kisah Kehidupan Nabi Muhammad Rasulullah s.a.w. Darul Nu’man.


Agama Teras Kekuatan Penyerang Liverpool

Bagi penyokong Liverpool, semua sedia maklum dengan ketajaman trio penyerang diketuai Roberto Firmino, Mohamad Salah dan Saido Mane. Merekalah arkitek kejayaan Reds yang dikendalikan oleh Jurgen ‘Run, Forrest, Run’ Klopp. Tetapi tahukah anda, ketiga-tiganya mempunyai pegangan agama yang teguh?

Di atas padang, kelincahan mereka merupakan mimpi ngeri kepada pertahanan lawan. Tetapi di luar padang, mereka merupakan penganut agama yang taat. Ramai mengetahui sisi keperibadian mulia Mane tetapi tidak ramai tahu bapanya ialah seorang imam di bandar kelahirannya di Senegal.

Agama amat penting bagi ayam tambatan pasukan Senegal itu. Mane pernah berkata dalam satu temubual bersama Daily Mail pada tahun 2017, “Agama amat penting kepada saya. Saya mentaati perintah agama Islam dan saya sentiasa bersolat lima kali sehari.”

Dan tidak seperti pemain-pemain lain, beliau juga tidak mengambil alkohol, satu perkara yang dianggap jarang dalam kalangan pemain bertaraf bintang.

Manakala Firmino yang pernah membintangi Bundesliga bersama Hoffenheim pula merupakan seorang penganut agama Kristian yang taat. Dan ini boleh dilihat pada beberapa tatunya seperti tatu ekspresi Bahasa Yunani yang bermaksud Tuhan itu setia.

Tidak ramai tahu, ramai pemain Brazil seperti Firmino dan penjaga gawang Liverpool, Alisson datang dari latar belakang Kristian yang kuat. Bagi yang pernah menonton aksi Neymar dan Kaka, pasti perasan kedua-duanya mengekspresikan rasa syukur mereka selepas menjaringkan gol.

Sementara Salah seperti Mane merupakan penganut Islam yang taat. Setiap kali beliau menjaringkan gol, Salah akan sujud syukur sebagai meraikan gol yang dihasilkan untuk pasukannya.

Bila ditanya tentang perkara itu dalam satu temubual bersama CNN pada tahun 2018, Salah berkata, “Ia bukan mencium tanah. Ia seperti solat atau mengucap syukur untuk apa yang saya terima. Saya sentiasa melakukannya sejak dari kecil lagi, di mana sahaja.”

Selepas berhijrah dari AS Roma ke Anfield dengan yuran perpindahan 36.9 juta paun pada tahun 2017, ayam tambatan Mesir itu menjadi kesayangan para penyokong. Malah, mereka turut menyanyikan banyak lagu berkenaannya.

Video di bawah:

Salah satu lagu penyokong terhadap Salah ialah:

“If he’s good enough for you, he’s good enough for me. If he scores another few, then I’ll be Muslim too. If he’s good enough for you, he’s good enough for me. Sitting in the mosque, that’s where I wanna be. Mo Salah-la-la-la-la-la-la-la-la-la.”

Bakat dan teguhnya keimanan Salah turut mendorong sesetengah penyokong memeluk Islam seperti kes Ben Bird. Malah, kehadiran beliau turut bertanggungjawab mengurangkan jenayah kebencian terhadap orang Islam.

Kelihatan, agama menjadikan mereka sebagai tonggak utama Liverpool yang dalam misi menamatkan kemarau kejuaraan liga selama 30 tahun. Dan mereka juga berpotensi memecahkan semua rekod liga termasuk tempoh paling cepat bagi sesebuah pasukan memenangi liga.

Ketika ini, Liverpool menjaringkan 60 gol dan lebih separuh daripadanya disumbangkan oleh trio Salah-Mane-Firmino. Dengan kehadiran mereka di barisan hadapan, sudah pasti barisan pertahanan lawan menggeletar ketakutan!


Perang Dunia Kedua: Pendaratan Paling Bersejarah – D-Day

Sword, Gold,
Juno, Utah, Omaha. Lima nama ini merupakan kod kepada lima jenis kawasan di sepanjang pantai Normandy, Perancis. Lebih 150,000
tentera Berikat dipimpin oleh Amerika Syarikat, Britain, Perancis, Canada,
Australia, Greece, Czechoslovakia, Poland dan Norway mengambil bahagian dalam
pendaratan pantai terbesar dalam sejarah. Tujuannya hanya satu:
Tendang Nazi Jerman keluar dari benua Eropah.

Sejak 1942 lagi, Presiden Roosevelt dan Perdana
Menteri Churchill didesak oleh Ketua Soviet Union, Joseph Stalin untuk membuka
satu lagi medan tempur di sebelah barat. Roosevelt bersetuju namun Churchill
enggan. Hal ini kerana, tentera Bersekutu tidak mempunyai kekuatan yang cukup
untuk berlaga dengan tentera Nazi yang kini berkuasa sepenuhnya di Eropah.

Churchill berpendapat, lebih elok untuk fokus kepada
perang di Laut Mediterranean dan Itali. Selepas kemenangan tentera British
terhadap tentera Nazi di El Alamein dan Afrika Utara, Churchill mula bersetuju
untuk membuka satu lagi medan tempur di sebelah barat Eropah. Pada bulan
November 1943, Stalin, Roosevelt dan Churchill bertemu untuk kali pertama di
Tehran. Stalin dijanjikan bahawa Tentera Berikat akan mendarat di barat Eropah
sekitar Mei 1944.

Operasi ini diberi nama, “Overlord”.

Operasi
Bodyguard

Kepimpinan tertinggi Tentera Berikat merangka sebuah
operasi besar-besaran untuk menipu dan mengelirukan tentera Nazi mengenai
dimana, bagaimana, dan bila Tentera Berikat akan mendarat. Operasi pengeliruan ini diberi nama “Bodyguard”.
Antara operasi pengeliruan tentera yang paling terkenal ialah Operasi
Fortitude.

Operasi Fortitude merangkumi dua bahagian; Fortitude
Utara dan Fortitude Selatan.
Foritude Utara ditujukan khas untuk tentera Nazi yang berada di Norway.
Pentadbiran tentera Nazi di Norway menjangkakan bahawa Tentera Berikat akan
menyerang mereka di Norway kerana hanya ada lebih kurang 10 divisyen sahaja
yang berada di Norway (Armeeoberkomando Norwegen).

Manakala
Fortitude Selatan ditujukan khas kepada unit-unit di sepanjang pesisir barat
Perancis. Pihak Berikat berjaya menipu tentera Nazi bahawa pendaratan akan
dilakukan di Calais, kawasan paling dekat dengan Tanah Besar Britain. Semua
panglima termasuk, Adolf Hitler dan Field Marshal Gerd von Rundstedt masih
percaya akan ada pendaratan kedua di Calais selepas Normandy.

Fortitude
Selatan sangat berjaya menipu tentera Nazi. Pihak Berikat meletakkan sebuah
kumpulan tentera ‘fiksyen’ di sana (US 1st Army Group) pimpinan
Lieutenant General George S. Patton di sekitar pekan Kent dan Sussex untuk
mengelirukan lagi tentera Nazi di seberang laut sana. Semua peralatan di sana
kebanyakkan diperbuat daripada belon seperti kereta kebal Sherman, bangunan,
lori, kapal dan sebagainya. Sehinggakan bunyi-bunyi tembakan sengaja dibunyikan
supaya tempat itu nampak seperti ‘real’. Radio trafik juga sengaja disebarkan
supaya tentera Nazi di seberang Selat Inggeris dapat mendengar. Seorang anggota
pernah bergurau; “Syukurlah kereta kebal Sherman ini tidak terbang ditiup
angin.”

Pihak Berikat
juga menggunakan pelbagai orang dalam untuk menipu pihak Nazi Jerman. Sebagai
contohnya, sistem “double-cross” yang digunakan oleh pihak British sangat
berkesan. Tentera Nazi sangat percaya bahawa ‘tikus-tikus’ mereka di Britain
sedang melakukan tugas pengintipan kepada mereka.

Padahal, semua
‘tikus’ tersebut telah ditangkap dan digunakan oleh pihak MI6 untuk memberi
maklumat palsu kepada pihak Nazi. Sebagai contohnya, pihak Nazi masih percaya
pendaratan pasti akan berlaku di Calais.

Pihak Berikat
juga melancarkan Operasi Taxable. Operasi ini mengarahkan Pasukan No. 617
Skuadron Royal Air Force untuk menggugurkan beribu-ribu besi aluminium di
kawasan-kawasan pesisir pantai barat Perancis, terutamanya di Calais. Hal ini
bertujuan untuk menipu radar tentera Nazi bahawa armada laut Tentera Berikat
seperti mahu mendarat di pantai Calais. Pasukan tersebut juga menggugurkan
patung-patung payung terjun di sekitar kawasan barat Perancis supaya dapat
menipu tentera Nazi di sana.

Bab-bab cuaca
juga dititikberatkan oleh Pihak Berikat. Tentera Berikat mahu serangan dibuat
pada waktu dan cuaca yang sesuai agar mereka tidak dibedil ombak kuat di Selat
Inggeris. Panglima Tertinggi Tentera Berikat, General Dwight D. Eisenhower
menetapkan tarikh 5 Jun 1944 sebagai tarikh serangan besar-besaran tersebut.

Namun, Ketua
Cawangan Meteorologi, Captain James Stagg memberi amaran ribut akan melanda di
sepanjang Selat Inggeris pada 5 Jun. Mendengar kata-kata tersebut, Winston
Churchill hampir sahaja mahu menghentikan serangan tersebut tetapi Eisenhower
menukar tarikh kepada 6 Jun selepas mendapat tahu cuaca akan menjadi baik pada
subuh hari berkenaan.

Seramai 350,000
pemberontak Perancis sedang menunggu di beberapa kawasan-kawasan strategik di
sekitar Perancis seperti landasan keretapi, depoh, gudang peluru dan gudang
makanan. Mereka ini menggunakan taktik gerilla terhadap tentera Nazi di
Perancis untuk melumpuhkan lojistik dan mengganggu pergerakkan mereka.

Major General
Percy Horbatt, pelopor terawal kepada taktik peperangan kereta kebal British,
mencipta berbagai-bagai jenis kereta kebal untuk memastikan keberhasilan
pendaratan ini. Beliau berjaya mencipta kereta kebal yang boleh berenang di
lautan dan juga kereta kebal yang boleh membajak periuk api. Pihak Berikat juga
mencipta beberapa benda baharu seperti pelabuhan sementara iaitu “Mulberry
Harbour” dan juga membina paip bawah laut yang menghubungkan England dan
Perancis (diberi nama PLUTO – Pipe Line Under The Ocean)

Persiapan Nazi Jerman: Tembok Atlantik (Atlantic Wall)

Pada 23 Mac 1942, selepas beberapa serangan yang dikendalikan oleh Komando British, Adolf Hitler meluluskan pelan pertahanan yang dipanggil “Tembok Atlantik”. Pembinaan dijalankan antara tahun 1942-1944 dan dikendalikan oleh sekumpulan jurutera yang dikenali sebagai “Organisasi Todt”. Pembinaan tembok ini mengandungi kubu-kubu mesingan, artileri pantai, dan beberapa sistem pertahanan dari sempadan Perancis-Sepanyol sehingga ke Norway. Lebih 1 juta orang dikerah untuk pembinaan tembok ini.

Menteri
Propaganda Nazi Jerman, Joseph Goebbels menganggung-agungkan tembok ini dengan
menekankan bahawa tidak akan ada tentera Berikat yang terlalu bodoh untuk
menyerang Eropah selagi tembok ini berdiri.

Namun
hakikatnya lain daripada apa yang diperkatakan. Tembok ini hanya sekadar wayang
sahaja. Apabila Rommel dihantar oleh Hitler pada penghujung 1943, untuk
menambahbaik lagi tembok ini, Rommel tergelak setelah tiba di beberapa buah
pantai di barat Perancis. Tembok ini hanyalah mainan propaganda, tambah beliau.

Hanya
18 peratus sahaja tembok ini boleh dikatakan
“berfungsi”. Rommel mendapati hanya Calais sahaja yang mempunyai sistem pertahanan yang paling masyuk dek kerana
lokasi Calais yang dekat dengan Great Britain. Ketika beliau melawat Normandy.

Rommel
melawat Tembok Atlantik di Normandy, 1944.

Rommel
yang baru sahaja menjalankan tugas sebagai “penyelia” Tembok Atlantik beberapa
bulan yang lalu, mula mengorak langkah. Beliau menaiktarafkan sistem pertahanan
di sepanjang Tembok Atlantik.

Kekurangan
bahan untuk membina sistem pertahanan di Tembok Atlantik tidak menggugat
langsung tanggungjawab beliau. Rommel mengarahkan apa sahaja bahan yang boleh
digunakan untuk membuat pertahanan yang “mudah tapi efektif” dilakukan di
sepanjang pantai barat Perancis. Kayu balak, batu-batu besar, “gigi naga”,
jerangkap samar, pilbox mudah, foxhole, kubu-kubu dan sebagainya dibina dengan
segera merta oleh Rommel.

Organisasi Tentera: Tentera Berikat

Secara keseluruhannya, Tentera Berikat dikelolai oleh panglima 4 bintang, General Dwight D. Eisenhower sebagai Panglima Tertinggi Pasukan Ekspedisi Berikat (Supreme Headquarters Allied Expeditionary Force). Eisenhower merupakan bekas komander tertinggi Pihak Berikat ketika pertempuran di Afrika Utara dan Itali. Beliau dibantu oleh Air Chief Marshal Arthur Tedder yang merupakan komander Royal Air Force yang mengetuai seluruh sayah tentera udara Pihak Berikat di Lautan Mediterranean. Manakala, Lt. General Walter B. Smith dilantik sebagai Ketua Staf Angkatan Tentera bagi membantu Eisenhower dan Tedder dalam mengkoordinasikan serangan di Normandy.

Manakala di daratan pula, pasukan tentera darat
dikelolai oleh panglima 4 bintang, General Bernard Montgomery, hero di El
Alamein dan merupakan panglima yang menundukkan Rommel di Afrika. Dalam operasi
ini, beliau memegang jawatan sebagai Panglima 21st Army Group yang
merangkumi US First Army yang dipimpin Lt. General Omar Bradley dan British
Second Army yang dipimpin oleh Lt. General Sir Miles Dempsey. Jumlah
keseluruhan 21st Army Group lebih kurang 156,115 anggota tentera
yang akan mendarat di Normandy.

Bagi angkatan udara pula, tanggungjawab ini
diberikan kepada Air Chief Marshal Trafford Leigh-Mallory. Beliau akan memimpin
sayap udara yang merangkumi Tentera Udara Amerika dan British untuk menyerang
kawasan-kawasan di sekitar Normandy. Objektif beliau termasuklah mendaratkan
tentera airborne paratroopers, intercept pesawat Luftwaffe, mengebom seluruh
pesisir pantai Normandy dan memberi perlindungan udara kepada pasukan di
pantai. Jumlah keseluruhan pesawat yang digunakan dalam operasi ini ialah
sebanyak 4,101.

Di laut pula, Laksamana laut yang bertanggungjawab
ialah Admiral Sir Bertram Ramsay. Beliau merupakan seorang flag officer yang
berjaya menyelamatkan 300,000 tentera British ketika pengepungan di Dunkirk
pada 1940. Empat tahun kemudian, beliau memimpin armada laut sebanyak 6,939
jenis kapal: 1,213 kapal perang, 4,126 kapal pengangkut anggota, 736 kapal
bantuan dan 836 kapal dagang. Ramsay akan bertanggungjawab membantu mendaratkan
lebih 100,000 anggota tentera di pantai Normandy serta memberi bantuan tembakan
dari arah laut menerusi kapal Royal Navy dan US Navy.

Organisasi
Tentera: Nazi Jerman

Secara kasarnya, kualiti tentera Jerman yang
mempertahankan pantai-pantai di Normandy sangat lemah. Hanya 4 divisyen sahaja
yang mempertahankan 5 pantai mendarat di Normandy. Divisyen-divisyen ini
terdiri daripada tentera-tentera “bukan-Jerman” dan direkrut dari Soviet Union.
Oleh itu, tidak hairanlah pada hari pertama sahaja serangan, ramai tentera
dalam divisyen ini meletak senjata senjata sejurus sahaja Pihak Berikat
menyerang kedudukan mereka di Normandy.

Tentera Nazi Jerman di barat Eropah berada dibawah
tanggungjawab Komander Keseluruhan Tentera Jerman di Barat (German Army
Command in the West atau Oberbefehlshaber West, OB West),
iaitu Field Marshal Gerd von Rundstedt. Beliau merupakan bekas panglima Army
Group South ketika Jerman menyerang Soviet Union pada 1941. Selepas dipecat,
beliau diamanahkan untuk menjawat jawatan baru ini oleh Hitler sebagai Panglima
OB West pada 1942.

Dibawah OB West pimpinan Rundstedt, terdapat
tiga jenis kumpulan tentera. Pertama ialah Army Group B pimpinan Field Marshal
Erwin Rommel merangkumi 2 tentera medan iaitu 7th Army dan Panzer
Group West. Army Group B inilah yang akan berlaga dengan tentera Bradley dan
Montgomery di Normandy.

Kedua ialah Army Group G pimpinan Colonel-General
Johannes Blaskowitz yang merangkumi 2 lagi tentera medan iaitu 1st
Army dan 19th Army. Army Group G ini ditempatkan di selatan Perancis
dimana mereka akan berlaga dengan satu lagi serangan amfibia pihak Berikat pada
bulan Ogos 1944 di selatan Perancis.

Ketiga ialah Army Group H yang baru sahaja separa
aktif pimpinan panglima payung terjun, Colonel-General Kurt Student. Kumpulan
tentera ini merangkumi 1st Parachute Army dan 15th Army
yang diarahkan untuk menjaga kawasan di Belanda dan Belgium.

Rundstedt sedar bahawa beliau mempunyai dua
kelemahan untuk menjaga kawasan barat Eropah ini. Pertama, kekurangan Tentera
Udara Jerman (Luftwaffe) dan kedua, kelemahan Tentera Laut Jerman
(Kriegsmarine).

Aset-aset Luftwaffe ketika ini tengah sibuk berlaga
dengan tentera Soviet di timur. Panglima Luftwaffe di Barat, Field Marshal Hugo
Sperrle hanya mempunyai 319 pesawat sahaja yang berfungsi untuk mempertahankan
Normandy ketika D-Day.

Aset-aset Kriegsmarine pula terhad kepada kapal
selam U-Boat dan beberapa kapal-kapal cruiser yang lain. Semua kapal-kapal
besar telah berpindah ke Jerman supaya lebih selamat daripada armada Tentera
Laut Berikat yang jauh lebih kuat. Komander Kriegsmarine di Barat ialah Admiral
Theodor Krancke.

Apa yang membezakan organisasi tentera Pihak Berikat
dan Nazi Jerman ialah tiada struktur “angkatan bersama”. Pihak Berikat
mempunyai struktur angkatan bersama yang dipanggil Supreme Headquarters
Allied Expeditionary Force (SHAEF) yang diketuai oleh General Eisenhower.
Dengan adanya SHAEF, semua servis angkatan tentera darat, laut dan udara dapat
mengkoordinasikan operasi dengan lebih pantas dan efektif.

Manakala bagi Nazi Jerman, mereka tidak ada struktur
angkatan bersama. Contohnya, Field Marshal Rundstedt, panglima OB West
hanya mempunyai kuasa untuk mengatur-gerakkan tentera darat sahaja. Beliau
tidak boleh sesuka hati untuk mengarahkan unit-unit Luftwaffe dan Kriegsmarine.
Tidak hairanlah pada hari serangan, tiada kelibat langsung pesawat atau kapal
Jerman di Normandy.

Lebih parah, Hitler sebagai Panglima Tertinggi
Angkatan Tentera Nazi Jerman, selalu sahaja menukar-nukar pelan yang dirangka
oleh panglima-panglima Jerman yang lebih berkaliber.

Sebagai contohnya, perbalahan antara Rundstedt dan
Rommel mengenai pergerakkan tentera kereta kebal Panzer Group West yang
dipimpin oleh General Leo von Schweppenburg. Rundstedt dan Schweppenburg mahu
tentera kereta kebal ini diletakkan di sekitar Paris, jauh dari pantai agar
dapat menyerang balas tentera Berikat apabila mereka mendarat.

Rommel pula berpendapat bahawa Panzer Group West
sepatutnya diletakkan di pesisir pantai barat Perancis seperti Calais dan
Normandy supaya mudah untuk menangkis pendaratan Tentera Berikat di
pantai-pantai berkenaan. Rommel yakin bahawa Tentera Berikat sepatutnya
dikalahkan ketika berada di pantai, bukannya ketika mereka sudah bertapak.

Jika Panzer Group West diletakkan jauh dari pantai,
ia akan menyukarkan pergerakkan mereka ke pantai kerana mereka akan menjadi
‘lauk’ kepada serangan udara yang maha hebat oleh Pihak Berikat. Kemungkinan
hampir separuh sahaja daripada mereka yang akan selamat tiba di pantai untuk
bertempur.

Rundstedt dan Schweppenburg pula mengganggap jika
Panzer Group West diletakkan di pesisir pantai, ia akan menjadi ‘lauk’ pula
kepada serangan laut Royal Navy dan US Navy di sana. Akhirnya, mereka membawa
permasalahan ini kepada Adolf Hitler.

Hitler memberikan solusi yang kurang bijak. Tiga
Divisyen Panzer dalam Panzer Group West ini diberikan kepada Rommel untuk
diletakkan di sepanjang pantai antara Calais dan Normandy iaitu 21st
Panzer Division (di Normandy), 2nd Panzer Division dan 116th
Panzer Division (di Calais).

Divisyen dalam Panzer Group West yang selebihnya
ialah Panzer Lehr Division (di barat daya Perancis), 1st SS Leibstandarte
Division (di Belgium), 12th SS Hitlerjugend Division (di
tenggara Perancis), 17th SS Panzergrenadier Division (di
tengah Perancis), 2nd SS Das Reich Division (di selatan
Perancis), 9th Panzer Division (di Paris), 9th SS Panzer
dan 10th SS Panzer Divisions (dalam perjalan ke Perancis).

Kesemua divisyen yang selebihnya ini dijadikan sebagai “Hitler Reserve”. Tidak ada seorang pun yang boleh menggerakkan divisyen-divisyen ini melainkan Adolf Hitler. Keputusan yang langsung tidak memuaskan Rommel dan Rundstedt.

D-Day

Pada pukul 0015, 6 Jun 1944, tentera payung terjun Amerika 82nd Airborne dan 101st Airborne Division, berjumlah 13,000 anggota mula mendarat di beberapa kawasan strategik jauh di Normandy. Tentera payung terjun ini ditugaskan untuk merosakkan beberapa laluan-laluan strategik tentera Nazi untuk ke pantai barat di Normandy.

Tetapi
pendaratan mereka tidaklah semudah yang disangka. Ada di antara mereka yang
silap mendarat. Ada juga yang ditangkap dan ditembak jatuh oleh tentera Nazi
dibawah. Pada hari pertama sahaja, hanya 4,500 tentera payung terjun sahaja
yang selamat mendarat dan meneruskan operasi mereka.

Tentera payung
terjun British dan Kanada juga mengambil peluang untuk beraksi. Anggota
daripada 5th Parachute Brigade, 3rd Parachute Brigade dan
7th Parachute Batalion berjumlah 8500 orang mendarat di beberapa
kawasan di timur Normandy. Mereka ditugaskan untuk meletupkan jambatan-jambatan
dan merosakkan radar-radar di sana.

Walaupun begitu,
kegelapan malam menyebabkan kesukaran mereka untuk menyelesaikan tugasan
mereka. Mereka dikejutkan oleh serangan balas oleh tentera Jerman sejurus
mereka mendarat. Sungguhpun begitu, mereka perlu juga melaksanakan objektif ini
kerana pasukan tentera darat akan mendarat di pantai Normandy seawal jam 0600.
Seramai 800 orang terkorban dan cedera dalam misi ini.

Pada ketika ini, hampir kesemua panglima-panglima Nazi Jerman pulang ke Jerman untuk bercuti seperti Rommel dan Schweppenburg. Mereka berpendapat cuaca buruk pada 5 Jun membuatkan amat mustahil bagi tentera Berikat untuk melakukan serangan. Hanya ada seorang sahaja panglima, akibat sukar tidur kerana faktor usia, yang masih berjaga sehingga jam 0300 untuk menerima laporan pendaratan tentera Berikat di sekitar Normandy:

Panglima
tersebut ialah Field Marshal Gerd von Rundstedt.

Beliau dengan
tepat meneka bahawa serangan payung terjun besar-besaran ini adalah suatu
petanda bahawa akan ada serangan di pantai. Tetapi beliau tidak pasti pantai
yang mana: Calais atau Normandy. Beliau menghubungi HQ Hitler di Jerman untuk
meminta izin agar beliau diberikan kuasa penuh untuk mengerahkan Panzer Group
West dengan segera.

Permintaan
beliau ditolak kerana Hitler masih lagi tidur dan tiada siapa yang berani
mengejutkannya. Tambahan pula, Runstedt masih lagi tidak pasti sama ada
serangan ini adalah serangan yang sebenar ataupun hanya auta sahaja. Beliau
masih yakin bahawa serangan di Normandy hanyalah helah daripada serangan
sebenar di Calais.

Bermula jam
0545, 6 Jun 1944, Armada Tentera Laut Pihak Berikat pimpinan Admiral Bertram
Ramsay berjumpah 5 battleship, 20 kapal cruiser, 60 kapal destroyer dan 2 kapal
pemerhati membedil 5 kawasan pantai Utah, Omaha, Gold, Juno dan Sword dengan
harapan dapan melumpuhkan sistem pertahanan di sana.

Pada jam 0630,
tentera infantri mula mendarat di pantai-pantai yang ditetapkan. US 4th
Infantry Division mendarat di Utah. US 1st dan 29th
Infantry Division mendarat di Omaha. 3rd Canadian Infantry Division
dan 2nd Canadian Armoured Brigade di Juno. Manakala Pantai Sword
dibawah tanggungjawab 3rd British Infantry Division.

Dalam banyak-banyak
pantai ini, Pantai Omaha adalah pantai yang memberi tentangan yang sangat
sengit kepada tentera Berikat. Pantai-pantai lain tidak memberi tentangan
sengit kerana setiap pantai dipertahankan oleh tentera bersaiz regiment atau
brigade sahaja.

Tetapi di Omaha,
Pihak Berikat tidak menyangka seluruh divisyen Jerman iaitu 352nd
Infantry Division mempertahankan satu sektion di pantai Omaha tersebut. Situasi
ini direkodkan dalam babak pertama filem Saving Private Ryan arahan
Steven Spielberg.

General Bradley
terpaksa menghantar sehingga 2 jenis serangan untuk memaksa pantai tersebut
‘dijinakkan’. Serangan pertama dikatakan begitu gagal. Tentera infantri Amerika
di sana tidak mendapat sebarang cover yang baik. Tiada kereta kebal mendarat
pada serangan pertama sehingga mereka menjadi ‘makanan’ kepada tentera Nazi
yang menembak dari arah bukit dengan senjata Mesingan MG42.

Dalam
banyak-banyak pantai, Omaha dikatakan sebagai pantai paling berdarah dalam
Operasi ini. Hampir 5,000 orang maut untuk mendapatkan pantai ini sahaja. Pada
tengah hari, selepas 2 kumpulan kapal destroyer tiba berdekatan pantai Omaha
dan membedil pantai tersebut, barulah tentera Berikat berjaya menawan pantai
tersebut.

Pada ketika ini,
pemerintahan tertinggi tentera Nazi masih lagi percaya bahawa pantai Calais
masih menjadi pilihan untuk Pihak Berikat untuk menyerang. Pada pukul 10 pagi,
Rundstedt menyuruh Panglima Angkatan Tentera (Chief of OKW), Field
Marshal Wilhelm Keitel untuk pergi terus ke bilik Hitler supaya bangun dari
tidur dan membuat laporan mengenai Normandy.

Rundstedt yang
sejak subuh tadi menyuruh Hitler mengeluarkan arahan supaya mengatur-gerakkan
Panzer Group West ke Normandy akhirnya mendapat maklum balas.

“Tidak.” teriak
Hitler. Beliau menyuruh Runstedt supaya membuat serangan balas tanpa pasukan
Panzer. Rundstedt berang.

Walaupun kesemua
pantai telah berjaya di tawan, namun pantai-pantai tersebut tidak bersambung
(connection/linked) sehinggalah pada 12 Jun 1944.

Pihak Berikat bertapak di Normandy.

Pada pukul 2.30pm
6 Jun 1944, Hitler menelefon Rundstedt bahawa beliau memberi kebenaran untuk
menggerakkan kereta kebal Panzer Group West terus ke Normandy untuk counter
attack. Namun, segala-galanya sudah terlambat.

Langit menjadi ceras selepas ditutupi awan mendung sejak subuh. Apabila General Schweppenburg menggerakkan Panzer Group West ke pantai, mereka diserang bertubi-tubi oleh armada Royal Air Force pimpinan Air Chief Marshal Leigh-Mallory. Tidak ada apa yang boleh dilakukan oleh Luftwaffe pada ketika ini.

Mujurlah General
Schweppenburg masih mempunyai satu divisyen iaitu 21st Panzer
Division yang berkhemah di bandar Caen, dalam 10 batu daripada pantai Juno dan
Sword. Beliau mengarahkan divisyen tersebut membuat counter attack pada 4pm.
Mereka hampir sahaja menolak tentera Berikat keluar dari pantai Juno dan Sword
tetapi ditentang hebat oleh tentera British di sana pimpinan General
Montgomery.

Pada 8 Jun,
Tentera British berjaya mengesan lokasi General Schweppenburg di Caen. Pada 10
Jun, ketika beliau sibuk mengendali serangan balas tentera Berikat di bandar
berkenaan, HQ beliau dibedil teruk oleh RAF Second Tactical Air Force pimpinan
Arthur Coningham.

Seramai 18
pegawai kanan Panzer Group West terbunuh dan Schweppenburg cedera parah.
Serangan ini berjaya melumpuhkan satu-satunya formasi tentera Nazi di sebelah
Barat yang mampu menggerakkan divisyen Panzer yang besar. Serangan ini
menyelamatkan tentera Berikat daripada diserang balas oleh Panzer Group West
yang sudahpun berkumpul tepi Caen pada 10 Jun. Dengan musnahnya HQ ini,
lumpuhlah seluruh organisasi kereta kebal Panzer tersebut. HQ ini beroperasi
semula pada 28 Jun.

Dengan
pendaratan tentera Berikat di Normandy, Eisenhower mengorganisasikan semula
tenteranya. Lebih 155,000 tentera berjaya mendarat di Normandy. Tentera Nazi di
sana mula kucar-kacir. Pada 17 Jun, Rommel dan Rundstedt bertemu dengan Hitler
untuk membincangkan mengenai situasi di Normandy. Mereka meminta segala tentera
bantuan dan simpanan untuk dikerahkan ke Normandy tetapi Hitler enggan
memberinya.

“Kita sudah
kalah. Kita tidak boleh menang, mein Fuhrer.” kata Rommel.

Terkejut semua
orang di dalam bilik persidangan mendengar kata-kata Rommel. Namun Hitler
menyuruh beliau untuk memberikan tentangan yang tidak berbelah bahagi kepada
tentera Berikat.

Pada 29 Jun,
Rommel dan Rundstedt berjumpa dengan Hitler di selatan Jerman. Mereka berdua
tidak berhenti-henti menyuruh Hitler memberikan segala tentera simpanan yang
ada. Hitler masih lagi menolak. Rommel sekali lagi menyatakan bahawa Hitler
perlu mencara jalan lain untuk “berdamai”. Hitler menolak cadangan tersebut.

Pada 30 Jun,
Rundstedt menerima panggilan telefon daripada Schweppenburg yang baru pulih
daripada kecederaan. Beliau merayu agar Panzer Group West berundur dari Caen
kerana sudah berhari-hari mereka dibedil oleh Tentera Laut British. Rundstedt
bersetuju dan menghantar telegram ke OKW (Oberkomando Wehrmacht / German
High Command).

Pada 1 Julai,
Rundstedt menerima maklum balas; mengharamkan segala pengunduran. Berang dengan
keputusan tersebut, beliau menelefon terus Field Marshal Keitel untuk pergi
“ketuk kepala” Hitler untuk meluluskan arahan tersebut. Keitel merayu kepadanya
bahawa semua ini adalah mustahil.

“Macam mana ni?
Apa yang patut kita lakukan?” tanya Keitel dengan gelabah.

“Buat perjanjian
damailah, bodoh!” balas Rundstedt sebelum menghempas ganggang telefon.

Pada petang 1 Julai 1944, Hitler memecat Rundstedt dan melantik Field Marshal Gunther von Kluge sebagai Panglima OB West.

Pada 17 Julai
1944, malang menimpa tentera Nazi apabila kereta Rommel ditembak oleh Royal
Canadian Air Force ketika membuat lawatan ke HQ 1st SS-Panzer Corps.
Pemandu beliau terbunuh dan beliau terpelanting keluar dari keretanya dengan
kecederaan di muka dan kepala. Beliau cedera parah namun mujur sempat
dikejarkan ke hospital berdekatan. Tempat beliau digantikan oleh Kluge sebagai
panglima Army Group B (dan juga panglima OB West).

Pada 18 Julai
1944, Tentera British pimpinan General Bernard Montgomery melancarkan Operasi
Goodwood. Montgomery memecah masuk bandar Caen dari arah utara bersama-sama
tentera British dan Kanada. Beliau mahu menawan Caen dari arah timur dan utara.

Pada 25 Julai,
Tentera Amerika pimpinan Lt. General Omar Bradley melancarkan Operasi Cobra.
Beliau mengambil peluang huru-hara tentera Montgomery untuk masuk ke Caen dari
arah utara dengan menusuk Caen dari arah selatan

Caen berjaya
ditawan pada penghujung bulan Julai. Eisenhower mengaktifkan satu lagi tentera
medan iaitu 3rd US Army pimpinan Lt. Gen. George S. Patton. Bradley
dinaikkan pangkat sebagai Panglima US 12th Army Group. Tempat lama
beliau digantikan oleh Lt. Gen. Courtney Hodges sebagai panglima US 1st
Army.

Eisenhower juga
menghidup satu lagi kumpulan tentera iaitu 21st Army Group pimpinan
General Bernard Montgomery yang merangkumi British 2nd Army dan Canadian
1st Army. Perjalanan seterusnya ialah ibu kota Perancis, Paris.

Plot 20 Julai

Dengan
mendaratnya tentera Berikat di Eropah dan tumbangnya Rom ditangan tentera
Berikat serta kebangkitan tentera Soviet dalam Operation Bagration di timur,
maka sesuatu harus dilakukan untuk menghentikan mimpi ngeri ini.

Sudah lama
sebenarnya orang atasan Nazi Jerman, lebih-lebih lagi dalam kalangan panglima
tentera mahu menjatuhkan Hitler. Tetapi mereka tidak pasti dan tidak yakin.
Banyak kali juga Hitler cuba dibunuh tetapi beliau sentiasa sahaja ‘meloloskan’
diri.

Selepas
pendaratan tentera Berikat di Normandy, pelopor-pelopor konspirasi ini yang
terdiri daripada Lt. Colonel Claus von Stauffenberg, General Ludwig Beck,
General Friedrich Olbricht dan Field Marshal Erwin von Witzleben mengorak
langkah mereka.

Pelan ini diberi
nama Operation Valkyrie. Secara kasarnya, pelan ini memerlukan Hitler
untuk mati. Kemudian, Stauffenber akan mengumumkan kematian Hitler dan
menggerakkan Tentera Simpanan Nazi Jerman (Replacement Army) untuk
menawan semua bangunan-bangunan penting kerajaan di Berlin. Dengan ini,
kerajaan baharu dapat dilantik.

Namun, pelan ini
gagal disempurnakan Stauffenberg yang juga Ketua Staf Replacement Army
menyangka yang bom telah diletupkannya pada jam 1240 di HQ Hitler di East
Prussia berjaya membunuh Hitler. Sangkaan beliau meleset apabila pada pukul
7pm, 20 Julai 1944, Hitler berjaya menghubungi Menteri Propaganda, Joseph
Goebbels menerusi panggilan telefon dan mengarahkan komander berdekatan untuk
menahan Stauffenberg dan rakan-rakan kongsinya hidup-hidup.

Pada jam 0010, 7
Julai 1944, Stauffenberg, Olbricht serta yang lain dihukum tembak oleh Panglima
Replacement Army, General Friedrich Fromm di depan perkarangan
pejabatnya walaupun cuba dihentikan oleh beberapa pegawai tempatan.

Kegagalan
operasi membunuh Hitler ini bukan sahaja menjahanamkan pelan untuk keluarkan Jerman
dari kancah perang malahan juga membuatkan Hitler sudah tidak percaya lagi
dengan semua panglima-panglima Jerman yang bukan fanatik Nazi.

Selepas itu
beberapa jenis perubahan dilakukan oleh Hitler. Sistem keselamatan menjadi
ketat. Hitler mengubah tabik hormat tradisional kepada tabik Nazi. Beliau juga
melantik komander tentera yang tidak mempunyai ilmu medan perang menjadi ketua
tentera seperti Reichsfuhrer-SS Heinrich Himmler.

Operasi Luttich: Counter Attack Tentera Nazi

Dalam pada itu,
serangan 20 Julai untuk membunuh Hitler tidak menghalang beliau untuk fokus
kepada perang yang berlaku di sekelilingnya. Ketika ini, tentera Soviet melancarkan
Operasi Bagration dimana mereka hampir-hampir sahaja memusnahkan seluruh Army
Group Center di timur. Di sebelah barat pula, tentera Amerika dan British mula
mendapat rentak apabila mereka menawan bandar Caen di selatan dan pelabuhan
Cherbourg di barat.

Hitler mahu
counter attack dilakukan dengan segera. Panglima OB West, Field Marshal
Gunther von Kluge memberi amaran keras pada 22 Julai bahawa barisan pertahanan
di sebelah barat hampir roboh dan memerlukan pengunduran dengan segera. Hitler
masih berkeras tiada satu tentera Jerman yang boleh berundur pada saat ini.

Pada 2 Ogos,
Hitler menghantar Timbalan Staf Angkatan Tentera, General Walter Warlimont ke
barat untuk memastikan Kluge melaksanakan serangan balas. Kluge memberitahu
bahawa serangan balas adalah mustahil dan tentera Jerman sepatutnya berundur di
barisan pertahanan yang baru di Paris.

Pada 4 Ogos,
Pihak Berikat berjaya memecahkan kod arahan pelaksanaan Operasi Luttich.
General Bradley kemudian menggunakan maklumat ini untuk mengerahkan seluruh RAF
dan 9th US Air Force untuk menghalang kemaraan tentera Panzer Nazi
di sekitar Caen.

Pada 6 Ogos, Kluge melancarkan Operasi Luttich, serangan balas tentera Nazi terhadap tentera Berikat. Walaupun serangan ini memerlukan 8 divisyen Panzer untuk berjaya, Kluge hanya dapat mengerahkan 4 sahaja divisyen Panzer dalam operasi ini, itupun satu daripadanya tak cukup strength.

Dengan kekuatan
yang tidak seberapa ini, operasi tetap berjalan. Objektifnya, menolak tentera
Berikat sehingga ke pekan Avranches dan kemudian “cut-off” 3rd US
Army pimpinan Patton sebelum menolak tentera Berikat yang lain ke utara.

Patton berjaya
memimpin tenteranya untuk bertahan di sekitar pekan Mortain. Bradley
menjanjikan bahawa armada tentera udara akan menyerang posisi tentera Jerman
dan membantutkan serangan Kluge.

Field Marshal
Hugo Sperrle, Panglima Luftwaffe di Barat menjanjikan 1,000 pesawat pejuang
akan membantu Kluge dalam operasinya. Namun, baru sahaja pesawat Luftwaffe mahu
naik ke langit, mereka dihentam bertubi-tubi oleh RAF 2nd Tactical
Air Force dan 9th US Air Force yang sudah lama mengawal keseluruhan
ruang udara Perancis.

Tentera Udara
Berikat ini juga menyerang beberapa laluan dan formasi tentera Panzer Kluge
yang sedang menghala ke arah tentera Patton.

Pada 8 Ogos,
seluruh formasi tentera Kluge terhenti. Patton mengambil peluang ini dengan
senyap membawa tentera kereta kebalnya ke selatan seterusnya ke arah belakang
seluruh formasi Panzer Kluge.

Pertempuran Falaise: Perangkap Besar.

Pada 16 Ogos,
Hitler mengarahkan Kluge melancarkan satu lagi serangan balas. Kluge merayu
kepada Hitler agar tidak melakukannya kerana situasi sudah semakin teruk.
Kekurangan tentera, kekurangan bantuan udara menjadi alasan Kluge. Hitler
bersetuju dan mula sangsi dengan panglima tersebut. Beliau fikir Kluge cuba
untuk belot.

Pada 17 Ogos,
Hitler memecat Kluge dan menggantikan tempatnya dengan Field Marshal Walter
Model sebagai Panglima OB West dan juga Panglima Army Group B.

Pada 18 Ogos,
Kluge dipanggil oleh Hitler ke Berlin untuk menjawab persoalan-persoalan yang
menyelubungi dirinya seperti kejadian “Plot 20 Julai” dan juga cuba untuk
menyerah kepada Pihak Berikat.

Keesokkan
harinya, Kluge membunuh diri.

Model mengambil
alih tugas Kluge. Beliau yang terkenal sebagai Singa Pertahanan (Lion of
Defense) mengarahkan pengunduran serta merta Army Group B yang terdiri
daripada 7th Army dan Panzer Group West (atau 5th Panzer
Army).

Pada ketika ini,
pertelingkahan berlaku di kem Pihak Berikat mengenai siapa yang layak
memerangkap Army Group B ini. Patton dengan segera mengarahkan tenteranya untuk
menolak tentera Nazi dari arah selatan supaya bertemu dengan tentera Montgomery
di utara.

Tetapi,
Montgomery mengadu bahawa tentera British beliau boleh menutup dan memerangkap
tentera Nazi sendirian. Patton berang segera berjumpa pegawai atasan beliau,
General Omar Bradley panglima 12th US Army Group.

Selepas dipujuk
Bradley, Patton akhirnya patuh untuk berhenti di sebelah selatan dan membiarkan
Montgomery menutup ruang keluar tentera Nazi. Namun, begitu ramai tenteranya
terkorban akibat ego tersebut. Sejumlah 36,976 tentera mati akibat daripada
pertempuran ini.

Army Group B
pula kehilangan hampir kesemua kekuatan serangan mereka di Barat, sejumlah 15
divisyen musnah dan 100,000 mati, cedera dan ditangkap. Lebih kurang 500 kereta
kebal pelbagai jenis musnah ketika Pertempuran Falaise.

“Pertempuran di
Falaise ini merupakan penyembelihan paling hebat dalam perang ini. Selepas 48
jam, saya melawat ke tempat ini dan hanya Tuhan sahaja lah yang tahu betapa
busuknya tempat ini dengan mayat membusuk” kata General Dwight D. Eisenhower.

Eisenhower
kemudiannya mengisytiharkan Falaise sebagai “zone tidak sihat” sehingga kerja
pembersihan mayat selesai.

Paris ditawan semula.

Berita gembira
tiba buat warga Perancis di selatan. Pada 15 Ogos 1944, Tentera Berikat
pimpinan General Jacob L. Devers, panglima 6th US Army Group
mendarat di selatan Perancis.

Kawasan
pertahanan di selatan Perancis dibawah tanggungjawab Colonel General Johannes
Blaskowitz, panglima Army Group G yang pada ketika ini hanyalah “tentera pada
kertas” sahaja.

Dalam masa 4
minggu, General Devers bersama-sama 7th US Army (Lt. Gen Alexander
Patch) dan French Army B (General Jean de Tassigny) menolak tentera Nazi keluar
dari selatan Perancis terus ke sempadan Switzerland.

Tentera
Amerika dan Perancis memasuki Paris.

Pada 25 Ogos
1944, untuk mengelakkan bandar Paris musnah akibat perang sia-sia antara
tentera Nazi dan Pejuang Perancis, General Dietrich von Choltitz, Gabenor
Tentera Paris menyerahkan bandar tersebut secara aman kepada Panglima 2nd
French Armoured Division, General Philippe Leclerc.

Arahan asal
kepada Gabenor berkenaan daripada Hitler adalah “memusnahkan bandar tesebut
sehingga menjadi cebisan”. Apabila ditanya mengapa Choltitz mengingkari arahan
tersebut, beliau menjawab:

“Orang itu sudah
gila. Saya sayangkan bandar ini.”

Dengan penawanan
bandar Paris ini, maka berakhirlah sudah Operasi Overlord. Tentera Berikat
sudah menawan seluruh Perancis pada penghujung bulan Ogos. Tentera Nazi pula
berundur jauh ke sehingga ke sempadan Belgium-Belanda.

Mimpi ngeri
Hitler menjadi kenyataan. Disebabkan kecuaian dan keegoan beliau, kini beliau
terpaksa berhadapan dengan tentera Amerika-British di Barat dan armada tentera
Soviet di timur.

Dalam episod ini
juga, Hitler selamat dari percubaan bunuh pada 20 Julai. Sejak itu, beliau
menjadi seorang paranoia.

Rujukan

Beevor, Antony (2009). D-Day: The Battle for Normandy. New York; Toronto: Viking. ISBN 978-0-670-02119-2.

Beevor, Antony (2012). The Second World War. New York: Little, Brown and Company. ISBN 978-0-316-02374-0.

Boeselager, von, P. (2009). Valkyrie: The Plot To Kill Hitler. New York City: Hachette. ISBN 9780297857549.

D-Day (1944), Simple History https://www.youtube.com/watch?v=4cGuB-OWR0g

History Documentary – World War 2 Normandy Invasion In Colour Best Documentary HD, Full Documentary https://www.youtube.com/watch?v=N-P4GoG69Xw